MASA tawar geran MPDP 2.0

Institut Masa Depan Malaysia (MASA) menawarkan geran penyelidikan Program Pembangunan Dasar MASA (MPDP) kali kedua atau MPDP 2.0 bagi tahun 2023.

Ketua Pegawai Eksekutif MASA, Azril Mohd Amin berkata, MPDP 2.0 ditawarkan kepada badan pemikir, para penyelidik dan ahli akademia dari Institusi Pengajian Tinggi Awam (IPTA) dan Swasta (IPTS).

Menurutnya, MPDP 2.0 menawarkan geran sehingga RM15,000 untuk setiap kertas cadangan penyelidikan yang terpilih.

“Pemohon yang berjaya perlu menghasilkan ringkasan polisi dan digalakkan untuk menerbitkan hasil penyelidikan dalam media cetak, media elektronik dan/atau jurnal terkemuka,” katanya dalam satu kenyataan hari ini.

Mengulas lanjut, Azril berkata, mereka yang berminat perlu mengemukakan kertas cadangan penyelidikan mengikut kategori dan tema terpilih bersandarkan kepada lapan fokus utama sebagai persediaan dalam menangani cabaran kemelesetan ekonomi 2023 dan tahun-tahun akan datang.

Katanya, fokus tema atau isu itu melibatkan, Rumah Mampu Milik; Keselamatan Makanan; Perlindungan Sosial; Perubahan Iklim; Memacu Perniagaan; Meningkatkan Kemahiran Secara Berkala; Membina Daya Tahan Kesihatan & Kesiapsiagaan Krisis Masa Depan dan Menangani Keciciran Pembelajaran.

“Borang permohonan MPDP 2.0 yang lengkap perlu dihantar selewat-lewatnya pada 30 Januari 2023 (Isnin). Untuk makluman lanjut, sila layari laman sesawang MASA di https://bit.ly/MPDP_2-0 atau hubungi Bahagian Dasar dan Penyelidikan menerusi emel [email protected],” tambahnya.

MPDP diperkenalkan julung kalinya pada September 2021 dan mendapat sambutan memberangsangkan dengan penerimaan sejumlah 134 kertas cadangan daripada 21 buah IPTA dan IPTS.

MPDP merupakan suatu usaha rintis dalam mempromosi penyelidikan dasar yang telah menjadi sebahagian daripada projek flagship MASA sepanjang tahun 2021 dan 2022, seiring dengan Rancangan Malaysia Ke-12 (RMK12) yang dijajarkan dengan Wawasan Kemakmuran Bersama (WKB2030) dan Matlamat Pembangunan Mampan (SDG).

Sebanyak 30 Ringkasan Polisi berjaya dihasilkan – merangkumi penyelidikan dasar dalam bidang ekonomi, sosial, pendidikan dan pembangunan lestari. – WartaRakyat


Beri kerakyatan anak lahir di luar negara oleh ibu warganegara, ini penjelasan Saifuddin

Kementerian Dalam Negeri (KDN) yakin cadangan pindaan terhadap Perlembagaan Persekutuan bagi membolehkan anak yang dilahirkan di luar negara oleh ibu warganegara Malaysia mendapat kerakyatan, mampu memberi impak besar kepada pihaknya dalam menguruskan hal-hal berkaitan.

Menterinya Datuk Seri Saifuddin Nasution Ismail berkata ini kerana banyak permohonan diterima pihaknya berkaitan isu kerakyatan, menurut laporan Bernama.

“Permohonan dalam kategori ini memang ada sebab itu pindaan tersebut akan melalui proses seterusnya dan bakal beri impak besar kepada beberapa komponen yang ada di KDN,” katanya.

Beliau berkata demikian selepas merasmikan program KDN Madani 2023 di Kompleks Perpaduan Jajahan Machang, di sini hari ini yang turut dihadiri Ketua Polis Negara Tan Sri Acryl Sani Abdullah Sani dan Ketua Pengarah Imigresen Datuk Seri Khairul Dzaimee Daud.

Terdahulu, Saifuddin Nasution dan Menteri di Jabatan Perdana Menteri (Undang-Undang dan Reformasi Institusi) Datuk Seri Azalina Othman Said dalam kenyataan memaklumkan, Jemaah Menteri bersetuju dengan cadangan pindaan terhadap Perlembagaan Persekutuan bagi membolehkan anak yang dilahirkan di luar negara oleh ibu warganegara Malaysia yang berkahwin dengan warga asing mendapat kerakyatan negara ini.

Menurut kenyataan itu Rang Undang-Undang Perlembagaan (Pindaan) 2023 berkenaan dijangka dibentangkan dalam persidangan Parlimen kali ini setelah memenuhi kehendak undang-undang.

Cadangan pindaan kepada Perlembagaan Persekutuan mengenai perkara itu adalah untuk menggantikan perkataan ‘bapanya’ dalam Bahagian I dan Bahagian II Jadual Kedua dengan perkataan ‘sekurang-kurangnya seorang daripada ibu bapanya’ bagi membolehkan ibu warganegara Malaysia mendapat hak seadilnya menurut Perlembagaan Persekutuan.

Sementara itu, ketika ditanya sama ada kerajaan akan menaik taraf dokumen pengenalan diri, Saifuddin Nasution berkata ciri-ciri keselamatan yang dimiliki pada dokumen tersebut sudah mencukupi dan sangat sukar untuk dipalsukan.

“Bila kita memilih satu sistem yang kita namakan MyKad (dokumen pengenalan diri) ia telah lengkap dengan semua ciri keselamatan sama ada pada komponen cip, foto, kualiti dan sebagainya.

“Buat masa ini kita tidak terima sebarang masalah atau aduan daripada rakyat kerana dokumen pengenalan diri ini memiliki 12 ciri keselamatan dan sangat sukar jika ada mana-mana pihak yang cuba memalsukannya kerana telah mengikut piawaian ditetapkan,” katanya.


Masih tiada penjelasan berhubung pemecatan Pengarah Komunikasi PMO?

Setakat ini masih tiada penjelasan mahu pun penafian berhubung laporan sebuah portal berhubung pemecatan Pengarah Bahagian Media dan Komunikasi Strategik Perdana Menteri (PMO).

Sebuah portal yang cuba mendapatkan pengesahan berhubung laporan pemecatan pegawai PMO itu masih tidak mendapat jawapan dan penjelasan terhadap isu dibangkitkan ketika ini.

Portal berita, Majoriti sudah menghubungi Ketua Pengarah Jabatan Komunikasi Komuniti (J-KOM) di PMO, Datuk Mohammad Agus Yusoff tetapi beliau mendakwa tidak tahu menahu tentang hal tersebut.

Ketika ditanya sejauh mana kesahihan berita itu, Mohammad Agus berkata, beliau tidak dapat memberikan komen berkenaan isu terbabit kerana beliau di bawah jabatan berlainan.

“Saya tak ada apa nak komen, saya tak tahu dan kami berlainan jabatan.

“Setakat ini saya memang tak tahu tentang hal yang diperkatakan jadi saya enggan mengulas lanjut berkenaan status beliau, apa-apa kita tunggu dan lihat,” katanya.

Dalam pada itu, usaha portal Majoriti untuk mendapatkan Wan Nurzila menemui jalan buntu apabila beliau tidak menjawab panggilan telefon ketika dihubungi.

Malah, Setiausaha Akhbar yang bertugas di jabatan beliau turut mengunci mulut ketika disoal dan sehingga kini belum menerima sebarang maklum balas berkaitan isu berkenaan.

Terdahulu, portal SuaraTV melaporkan kemelut dalam pejabat PMO ekoran krisis komunikasi dihadapi dalam kalangan jentera dalam mengendalikan kempen Malaysia Madani diterajui Datuk Seri Anwar Ibrahim.

Selain itu, masalah antara PMO dan J-KOM dikatakan antara punca utama penamatan tugas Wan Nurzila susulan hala tuju berbeza yang sekali gus menyebabkan imej kerajaan ketika ini kian lemah.


Kematian melonjak dua hari, Selangor kekal tertinggi

Jumlah kematian akibat Covid-19 di seluruh negara dalam tempoh 24 jam semalam, melonjak dua hari berturut-turut menjadikan kumulatif sejak Mac tahun lalu meningkat kepada 24,565 kes.

Kementerian Kesihatan Malaysia (KKM) dalam kemas kini di laman web COVIDNOW hari ini memaklumkan dalam tempoh 24 jam lalu, 487 pesakit meninggal dunia, naik dua hari berturut-turut berbanding 334 pada Selasa, dan 301 pada Isnin.

Pada masa sama jumlah pesakit Covid-19 yang disahkan meninggal dunia sebelum dibawa ke hospital atau kes brought in death (BID) pula meningkat sebanyak 161 kes semalam, berbanding 84 kes kelmarin.

Berdasarkan statistik KKM, sembilan negeri merekodkan peningkatan kes kematian semalam, dengan Sabah merekodkan lonjakan tinggi daripada 14 kes kelmarin kepada 87 kes semalam.

Johor merekodkan 63 kes kematian semalam, berbanding 37 kes kelmarin; Kuala Lumpur (44 kes semalam, 18 kes kelmarin); Pulau Pinang (36 kes semalam, 7 kes kelmarin); Kelantan (26 kes semalam, 20 kes kelmarin); Perak (18 kes semalam, 12 kes kelmarin); Kedah (14 kes semalam, 8 kes kelmarin; Melaka (5 kes semalam, 3 kes kelmarin); dan Perlis (2 kes semalam, 0 kelmarin).

Selangor walaupun merekodkan 178 kes berbanding 187 kes kelmarin, namun kekal menjadi negeri tertinggi mencatatkan kes kematian.

Kes aktif

Sementara itu, statistik KKM turut menunjukkan sehingga semalam kes aktif semakin berkurangan kepada 201,274 kes, berbanding 206,473 kes pada Selasa, 207,698 (Isnin); dan 210,468 (Ahad).

Menurut KKM, daripada jumlah itu 168,258 pesakit menjalani kuarantin kendiri di rumah, turun berbanding 172,868 kes yang dilaporkan pada Selasa.

Seramai 21,581 pesakit lagi dirawat di PKRC, 10,321 di hospital, manakala 1,114 pesakit, termasuk 615 yang memerlukan alat bantuan pernafasan dirawat di unit rawatan rapi (ICU).

Sementara itu sejak awal Mac tahun lalu hingga semalam, seramai 1,917,085 pesakit telah sembuh, berbanding jumlah kumulatif positif sebanyak 2,138,150 kes.

Program Imunisasi Covid-19 Kebangsaan (PICK)

KKM turut memaklumkan sejak PICK dilancarkan 24 Februari lalu hingga semalam, 81.0 peratus atau 18,986,347 individu dewasa telah lengkap divaksin, manakala 93.3 peratus atau 22,348,422 lagi menerima sekurang-kurangnya satu dos suntikan vaksin Covid-19.

Semalam sahaja sebanyak 321,342 dos diberikan membabitkan 121,631 penerima dos pertama, dan 199,711 penerima melengkapkan dos kedua masing-masing.

Secara keseluruhan sebanyak 41,247,271 dos vaksin telah diberikan membabitkan 58.1 peratus daripada keseluruhan populasi Malaysia yang lengkap divaksin, dan 68.4 peratus lagi menerima sekurang-kurangnya satu dos suntikan.

Mengenai jenama vaksin yang diberikan, KKM memaklumkan 46.9 peratus melibatkan vaksin jenis Pfizer, 44.9 peratus (Sinovac), 8.0 peratus (AstraZeneca), dan 0.2 peratus (Cansino).


Polis tahu pergerakan rakyat Korea Utara di Malaysia

Semua rakyat Korea Utara yang masih berada di Malaysia adalah peserta Program Malaysia Rumah Keduaku (MM2H) yang telah dikenal pasti pergerakan mereka, lapor Bernama yang memetik kenyataan Ketua Polis Negara, Tan Sri Abdul Hamid Bador.

Berikutan itu, beliau berkata, pihaknya menyerahkan kepada Jabatan Imigresen dan Kementerian Dalam Negeri (KDN) untuk menentukan masa depan rakyat Korea Utara itu, sama ada perlu pulang ke Korea Utara atau sebaliknya, susulan keputusan Pyongyang menamatkan hubungan diplomatik dengan Kuala Lumpur.

“Saya beri jaminan keadaan negara masih terkawal, ” katanya.

Semalam, laporan Daily NK mendakwa Korea Utara tidak memanggil pulang ratusan pekerja termasuk ejen rahsia Jabatan Perindustrian Pembekalan Senjata (MID) negara itu yang menjalankan penyeludupan barang mewah serta senjata di Malaysia.

Laporan itu turut mendakwa, MID terbabit dengan kegiatan penyeludupan senjata dan mereka menjadikan Malaysia sebagai negara transit dan laluan bagi menyeludup senjata Korea Utara ke Iran, Syria dan Emiriah Arab Bersatu (UAE), termasuk ‘mengimport’ senjata dari negara lain ke Korea Utara.

Terdahulu, Menteri Kanan (Kluster Keselamatan), Datuk Seri Ismail Sabri Yaakob menyatakan kerajaan belum menerima laporan berhubung dakwaan mengatakan Korea Utara masih membenarkan ejen perisik mereka menjadikan Malaysia sebagai transit untuk membeli senjata dan barangan mewah.

Pada 21 Mac lalu, semua kakitangan diplomatik Kedutaan Korea Utara dan tanggungan mereka di Malaysia, berlepas pulang ke negara mereka susulan keputusan Pyongyang menamatkan hubungan diplomatik dengan Kuala Lumpur pada 19 Mac.

Pyongyang mengumumkan ia menamatkan hubungan diplomatik yang terjalin dengan Malaysia sejak 1973, apabila mahkamah Malaysia memutuskan seorang ahli perniagaan Korea Utara boleh diekstradisi ke Amerika Syarikat, untuk menghadapi pertuduhan pengubahan wang haram.


Saksi kes 1MDB sahkan RM2.28 bilion masuk dalam akaun Najib

Bekas Pengarah Bukan Eksekutif 1Malaysia Development Berhad (1MDB) Tan Sri Ismee Ismail mengesahkan menerusi carta aliran yang ditunjukkan kepadanya oleh pasukan pendakwa, sebanyak RM2.28 bilion wang dimasukkan ke dalam akaun Datuk Seri Najib Razak.

Wang berjumlah besar tersebut masuk ke dalam akaun AmBank yang berakhir dengan nombor 694 dan 880, kata Ismee yang bersetuju dengan jejak kewangan rumit daripada 1MDB kepada beberapa entiti sebelum akhirnya masuk dalam akaun Najib sendiri.

Ismee merupakan saksi pendakwaan ke-13 yang dipanggil untuk memberi keterangan terhadap Najib.

Dalam carta jejak wang tersebut, didedahkan wang bernilai AS$700 juta daripada dana 1MDB dipindahkan ke akaun Good Star Limited, walhal pada awalnya dana itu bertujuan untuk digunakan bagi usaha sama AS$1 bilion dengan Petrosaudi International (PSI) Abu Dhabi.

Untuk rekod, Good Star dikawal oleh kawan rapat Najib, Low Taek Jho atau Jho Low yang menurut pendakwaan menggunakan kuasanya yang diberikan oleh Najib.

Timbalan Pendakwa Raya Kanan ad-hoc, Datuk Seri Gopal Sri Ram turut menunjukkan kepada Ismee laluan jejak kewangan yang lain melibatkan Putera Arab Saudi Turki Abdullah, dianggarkan kira-kira RM30 juta ditambah masuk ke dalam akaun 694 yang juga milik Najib pada 24 Feb dan 14 Jun 2011.

Semasa ditanya Sri Ram, Ismee bersetuju dengan DPP bahawa wang tersebut dimasukkan ke dalam akaun bank Najib.

Apabila Sri Ram menunjukkan satu lagi carta yang didakwa menunjukkan kira-kira AS$45 juta dana 1MDB berakhir ke dalam akaun 880 Najib antara 17 Okt 2014 dan 10 Dis 2014, Ismee bersetuju bahawa wang itu dimasukkan ke dalam akaun itu.

Pada akhir pelbagai carta aliran yang ditunjukkan, Ismee bersetuju dengan pihak pendakwaan bahawa sejumlah RM2.28 bilion dana dimasukkan ke dalam akaun Najib antara 2011 dan 2015.

Sri Ram: Setelah melihat barang bukti (jejak kewangan) ini, adakah anda ingin menyemak jawapan anda semasa dalam pemeriksaan balas (oleh pasukan pembelaan Najib) bahawa tertuduh tidak mendapat faedah peribadi (daripada aliran masuk wang)?

Ismee: Daripada carta aliran, saya dapat lihat wang 1MDB masuk ke akaun 694 milik tertuduh.

Najib, 68, berdepan empat pertuduhan menggunakan kedudukannya untuk memperoleh rasuah berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah yang sama.

Perbicaraan berlangsung di hadapan Hakim Datuk Collin Lawrence Sequerah.


Singapura sahkan kes pertama cacar monyet

Kementerian Kesihatan Singapura (MOH) mengesahkan satu kes import jangkitan cacar monyet dikesan di negara itu, yang pertama, dikesan pada 20 Jun lalu.

Pesakit adalah warga Britain berusia 42 tahun yang bekerja sebagai pramugara.

MOH berkata lelaki itu berada di Singapura antara 15 Jun dan 17 Jun, dan sekali lagi pada 19 Jun ketika dia terbang masuk dan keluar dari Singapura.

Dia kini dimasukkan ke wad di Pusat Penyakit Berjangkit Kebangsaan (NCID) dan keadaannya stabil. Pengesanan kenalan sedang dijalankan, kata MOH.

Pesakit itu mengalami sakit kepala pada 14 Jun dan demam pada 16 Jun. Gejala-gejala ini kemudiannya hilang, dan dia kemudian mengalami ruam kulit pada 19 Jun.

MOH berkata lelaki itu mendapatkan rawatan perubatan melalui telekonsultasi pada malam 19 Jun, dan telah dihantar kepada NCID pada 20 Jun untuk penilaian lanjut.

“Pengesanan kenalan dan kontak rapat sedang dijalankan untuk penerbangan yang terjejas dan sepanjang tempoh tinggalnya di Singapura. Dalam tempoh ini, dia sebahagian besarnya tinggal di bilik hotelnya, kecuali melawat pusat urut, dan makan di tiga kedai pada 16 Jun.

“Secara amnya, risiko penularan kepada pelawat di lokasi ini adalah rendah, kerana data telah menunjukkan bahawa cacar monyet berjangkit melalui sentuhan fizikal yang rapat atau berpanjangan.

“Keempat-empat lokasi yang dilawati pesakit itu sedang menjalani pembersihan dan pembasmian kuman,” kata KKM sambil menjelaskan sehingga 21 Jun seramai 13 kontak rapat lelaki itu telah dikenal pasti.

MOH berkata, semua kontak rapat akan dikuarantin selama 21 hari sejak hubungan terakhir mereka dengan kes itu.

“Selain itu, dua kenalan berisiko rendah telah diletakkan dalam pengawasan menerusi talian. Individu di bawah pengawasan talian akan menerima panggilan telefon setiap hari dalam tempoh 21 hari untuk memantau sebarang permulaan simptom.

“Jika disyaki dijangkiti, mereka akan segera dihantar ke NCID untuk penilaian lanjut dan pengasingan bagi mengelak penularan selanjutnya,” tambah kementerian itu.

Cacar monyet adalah penyakit yang disebabkan oleh jangkitan virus.

Individu yang dijangkiti biasanya akan mengalami demam, sakit kepala, sakit otot, sakit belakang, bengkak kelenjar getah bening, menggigil, lesu dan ruam kulit.

“Penyakit ini biasanya sembuh sendiri, dengan kebanyakan pesakit pulih dalam tempoh dua hingga tiga minggu. Dalam sesetengah kes, bagaimanapun, virus itu boleh menyebabkan komplikasi yang serius.

“Individu yang berisiko tinggi mendapat penyakit yang teruk termasuk kanak-kanak kecil, wanita hamil atau mereka yang lemah imun,” kata MOH.

MOH menambah bahawa penularan dari manusia ke manusia biasanya jarang berlaku, tetapi boleh berlaku melalui pendedahan kepada titisan pernafasan atau sentuhan fizikal secara langsung dengan darah, cecair badan atau bahan luka daripada individu yang dijangkiti atau bahan tercemar.

Tempoh inkubasi adalah antara lima hingga 21 hari. Mereka yang dijangkiti biasanya berjangkit dari awal demam sehingga kulit telah berkudis.

Memandangkan situasi global yang semakin berkembang, MOH menasihatkan orang ramai, terutama pengembara, supaya sentiasa berwaspada dan mengambil langkah berjaga-jaga berikut:


Barang mewah bernilai RM80 juta sah dipulangkan semula kepada Najib dan Rosmah

Datuk Seri Najib Tun Razak dan isterinya Datin Seri Rosmah Mansor berjaya mendapatkan semula barang mewah RM80 juta yang disita sebelum ini di sebuah premis milik Obyu Holdings Sdn Bhd didakwa milik bekas Perdana Menteri bergelar banduan itu.

Ironinya Jabatan Peguam Negara (AGC) membuat keputusan tidak merayu terhadap keputusan Mahkamah Tinggi memulangkan barang kemas, jam tangan mewah dan beg tangan berjenama bernilai RM80 juta selepas berakhir Pilihan Raya Umum Ke-15 (PRU-15) yang menyaksikan Pakatan Harapan (PH) dan Barisan Nasional (BN) membentuk kerajaan bersama.

Peguam Negara, Tan Sri Idrus Harun, berkata AGC tidak mengemukakan rayuan terhadap keputusan Hakim, Datuk Muhammad Jamil Hussin, pada 14 November 2022.

“Ya, AGC tidak merayu terhadap keputusan hakim kerana kami bersetuju dengan keputusan Yang Arif,” kata Idrus menerusi mesej WhatsApp hari ini.

Pada 14 November lalu, Hakim Muhammad Jamil memutuskan pihak pendakwaan gagal membuktikan kesemua barangan yang disita oleh polis di Pavilion Residence pada 17 Mei 2018 adalah hasil daripada penyelewengan dana 1Malaysia Development Berhad (1MDB).

Hakim itu turut menolak permohonan pihak pendakwaan untuk menggantung pelaksanaan keputusan tersebut sementara menunggu rayuan difailkan dan diputuskan oleh Mahkamah Rayuan.

Najib dan Rosmah adalah pihak ketiga dalam permohonan itu. Mana-mana pihak ketiga yang mendakwa mempunyai kepentingan ke atas barangan yang dirampas boleh hadir di mahkamah untuk mengemukakan alasan mengapa barangan itu tidak boleh dilucut hak kepada kerajaan.

Pada 2019, pendakwaan memfailkan permohonan pelucuthakan terhadap Obyu Holdings untuk melucut hak barangan tersebut dan wang tunai berjumlah RM114,164,393.44 yang didakwa milik UMNO dan Najib.

Bagaimanapun kerajaan gagal melucut hak wang itu.

Barangan tersebut didakwa hasil aktiviti haram yang dikaitkan dengan skandal dana 1MDB, disita di bawah Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram (AMLATFPUAA) 2001.

Barangan kemas dan beg tangan didakwa milik Rosmah manakala jam tangan milik Najib.


57 notis kompaun dikenakan terhadap peniaga bazar di Kelantan

Jabatan Kesihatan Negeri Kelantan (JKNK) mengeluarkan sebanyak 57 notis kompaun terhadap peniaga bazar Ramadan di negeri itu sepanjang minggu pertama Ramadan (3 hingga 9 April) membabitkan nilai kompaun RM6,400.

Pengarahnya Datuk Dr Zaini Hussin berkata antara kesalahan di bawah Peraturan-Peraturan Kebersihan Makanan 2009 ialah peniaga tidak mendapat suntikan sebagai pengendali makanan, tidak mengikuti kursus pengendali makanan anjuran JKNK dan tidak mengenakan pakaian sesuai sebagai peniaga, lapor Bernama.

“Sebanyak 818 gerai dan 1,692 pengendali makanan di seluruh Kelantan telah diperiksa.

“Selain itu, 30 sampel makanan diambil bagi analisis mikrobiologi dan 35 sampel bagi analisis kimia telah dihantar ke Makmal Keselamatan dan Kualiti Makanan Kelantan,” katanya kepada pemberita selepas Pelancaran Kempen Budaya 3-M (Mengamal, Memilih Dan Melaksana) Bazar Ramadan 2022 Peringkat Negeri dekat Wakaf Bharu, di sini hari ini.

Mengulas lanjut, Dr Zaini berkata JKNK telah menubuhkan 54 pasukan pemantau terdiri daripada 194 Penolong Pegawai Kesihatan Persekitaran dan Pembantu Kesihatan Awam bagi menjalankan pemeriksaan dan penguatkuasaan kepada peniaga bazar Ramadan.

“Bagi tahun ini juga, sebanyak 65 bazar Ramadan telah berdaftar dengan pihak berkuasa tempatan di seluruh negeri melibatkan 3,780 petak perniagaan.

“Oleh itu, dengan adanya Kempen Budaya 3-M Bazar Ramadan ini, ia dapat memupuk kesedaran kepada semua pengunjung dan peniaga bazar Ramadan mengenai kebersihan,” katanya menambah setakat ini tiada sebarang kes keracunan makanan berlaku di Kelantan.


Lebih 300,000 remaja terima dos pertama vaksin Covid-19 semalam

Sekurang-kurangnya 308,000 remaja berumur lingkungan 12 hingga 17 tahun telah menerima dos pertama vaksin Covid-19 di seluruh negara sehingga semalam.

Timbalan Menteri Kesihatan, Datuk Dr Noor Azmi Ghazali berkata daripada jumlah 118,000 membabitkan remaja di Sabah, diikuti Sarawak (88,000); Kedah (19,000); Kelantan (17,000); Johor (16,000); dan Labuan (2,500).

“Meskipun pelancaran program vaksin kepada remaja baharu sahaja bermula semalam tetapi ada negeri yang telah memulakan suntikan lebih awal lagi seperti Sarawak pada 8 September lalu, Labuan 11 September dan Sabah pada 19 September.

“Angka ini memberi gambaran ketidaksabaran serta semangat remaja yang memang mahu disuntik cepat kerana mereka faham dan sedar kepentingan vaksin tersebut dalam melawan Covid-19,” katanya dalam program Bicara Naratif yang bersiaran secara langsung di RTM1 malam tadi.

Dr Noor Azmi berkata Kementerian Kesihatan (KKM) yakin negara dapat mencapai sasaran menyuntik sekurang-kurangnya 80 peratus daripada keseluruhan 3.2 juta remaja dengan dua dos lengkap menjelang hujung tahun ini atau selewat-lewatnya sebelum sesi persekolahan 2022 bermula.

“Jumlah 3.2 juta remaja ini termasuk mereka yang bukan warga dan juga yang tidak bersekolah… kita tidak mahu ada remaja yang ketinggalan atau keciciran,” katanya sambil menambah KKM menyasarkan 60 peratus golongan itu menerima sekurang-kurangnya satu dos suntikan pada akhir November tahun ini.

Beliau berkata program itu akan dilaksana dengan beberapa kaedah iaitu bagi sekolah yang pelajarnya lebih 1,000 orang, suntikan akan dibuat di sekolah tersebut secara berjadual dari 8 pagi hingga 5 petang manakala bagi sekolah dengan pelajar kurang 1,000 orang seperti di luar bandar, pelajar beberapa sekolah berbeza akan menerima suntikan di lokasi sama yang akan ditetapkan.

“Pelajar di asrama harian atau penuh, sebelum balik ke asrama akan diberi janji temu di aplikasi MySejahtera sama ada mereka akan menerima suntikan di klinik perubatan am swasta atau di sekolah yang ditetapkan.

“Bagi yang tidak mempunyai akses untuk keluar seperti pelajar yang terlantar sakit di rumah atau tinggal jauh di pedalaman maka KKM akan membuat ‘outreach’ dan memberikan suntikan di lokasi mereka,” katanya.

Dr Noor Azmi juga berkata kaedah jumpa terus yang akan bermula Khamis ini akan dilaksana secara berjadual dengan pelajar diberi tarikh dan lokasi pusat pemberian vaksin (PPV) oleh pihak sekolah agar tidak berlaku kesesakan di PPV terbabit.


PN akan bincang esok berhubung calon MB Johor: Hamzah

Majlis Tertinggi Perikatan Nasional (PN) akan mengadakan mesyuarat esok untuk menentukan calon Menteri Besar sekiranya gabungan itu memenangi Pilihan Raya Negeri (PRN) Johor, kata Setiausaha Agung PN Datuk Seri Hamzah Zainuddin.

Beliau berkata beberapa calon bagi jawatan itu telah dikenal pasti setakat ini dan akan diumum tidak lama lagi, menurut laporan Bernama.

“Kita akan bermesyuarat esok dan selepas itu barulah kita akan pastikan siapa yang lebih baik untuk kita ketengahkan sebagai calon Menteri Besar,” katanya yang juga Menteri Dalam Negeri selepas melakukan tinjauan mesra di pekan Pagoh hari ini.

Beliau bagaimanapun tidak memaklumkan kepada media lokasi dan waktu mesyuarat diadakan.

Ahli Parlimen Larut itu berkata terdapat kriteria tertentu bagi memilih seorang Menteri Besar antaranya kebolehan mengurus kerajaan negeri, mempunyai pengalaman serta mementingkan integriti.

Ditanya sama ada calon berkenaan adalah daripada Bersatu, beliau berkata perkara tersebut akan diputuskan oleh Majlis Tertinggi PN.

Mengulas mengenai perjalanan kempen PN yang memasuki hari ketujuh hari ini, Hamzah yang juga Pengarah PRN Johor bagi PN berkata semuanya berjalan lancar dan berharap semua pihak akan terus mematuhi prosedur operasi standard (SOP) ditetapkan.

PN yang dianggotai Bersatu, PAS dan Gerakan bertanding di kesemua 56 kerusi Dewan Undangan Negeri pada PRN Johor.

Suruhanjaya Pilihan Raya menetapkan hari pengundian pada 12 Mac dan undi awal pada 8 Mac.


Timbalan Presiden UMNO kata dunia tak iktiraf Kerajaan Malaysia

Timbalan Presiden UMNO, Datuk Seri Mohamad Hasan membayangkan Kerajaan Malaysia yang ada sekarang ini tidak diiktiraf seluruh dunia, kerana ianya bukan sebuah kerajaan yang mendapat mandat daripada rakyat.

Dalam mengulas cadangan supaya Pilihan Raya Umum Ke-15 (PRU15) diadakan segera, Timbalan Pengerusi Barisan Nasional (BN) itu berkata saranan berkenaan bagi membolehkan kerajaan yang mendapat mandat rakyat mentadbir Malaysia.

“Kalau boleh kita adakan PRU supaya memberi mandat kepada rakyat untuk memilih kerajaan. Apa yang saya katakan bukan kerana BN bukan kerana UMNO, tetapi saya melihat kerajaan ini mesti mendapat mandat.

“Kerajaan yang mendapat mandat daripada rakyat akan diiktiraf seluruh dunia. Saya melihat kerajaan ini mesti mendapat mandat, kerajaan yang mendapat mandat rakyat akan diiktiraf seluruh dunia itu maksud saya.

“Mengapa negara luar tidak mahu datang dan melabur di negara kita, kerana mereka tidak mengiktiraf kerajaan yang sebegini, sekali mengundi dapat tiga Perdana Menteri,” katanya pada sidang media selepas Sambutan Hari Belia Negara 2021 Peringkat Negeri Sembilan, malam tadi.

Semalam, sebaik sahaja BN menang besar dengan menawan 21 daripada 28 kerusi Pilihan Raya Negeri (PRN) Melaka, Mohamad terus memberi cadangan supaya PRU15 dipercepatkan setelah mengambil kira sentimen rakyat terhadap parti itu sekarang ini.

Menurutnya, perkara itu juga telah disuarakannya kepada Naib Presiden UMNO yang juga Perdana Menteri, Datuk Seri Ismail Sabri Yaakob malam kelmarin sebaik sahaja BN memenangi PRN Melaka.

Terdahulu, Setiausaha Agung UMNO, Datuk Seri Ahmad Maslan juga berpendapat PRU15 wajar diadakan dalam masa terdekat berikutan momentum BN yang baik ketika ini selepas meraih kemenangan pada PRN Melaka.

“Momentum sangat baik ketika ini, kalau lambat takut orang lupa. Kemenangan dua pertiga yang diperoleh BN ketika PRN Melaka pada Sabtu lalu memberi gambaran sokongan padu diterima parti.

“Berhubung PRU15, ia akan dibincangkan selanjutnya dengan pucuk pimpinan parti sebelum disampaikan kepada Perdana Menteri, mengenai hasrat UMNO,” katanya.

Kerajaan Malaysia sekarang ini diketuai Ismail Sabri yang mengangkat sumpah jawatan Perdana Menteri di hadapan Yang di-Pertuan Agong pada 21 Ogos lalu, susulan peletakan jawatan Tan Sri Muhyiddin Yassin.

Pelantikan Ismail Sabri dibuat setelah beliau mendapat sokongan daripada 114 Ahli Parlimen (MP), termasuk 54 daripada Perikatan Nasional (PN) yang terdiri daripada 31 MP mewakili Bersatu, PAS (18), satu MP Parti Solidariti Tanah Airku (Star) dan empat MP Bebas pro-PN.

Beliau juga mendapat sokongan daripada 18 MP Gabungan Parti Sarawak yang menjadi rakan kerjasama utama PN, dan 41 daripada MP BN.


11 kematian semalam

Angka kematian akibat komplikasi Covid-19 di Malaysia terus meningkat apabila seramai 11 lagi pesakit meninggal dunia dalam tempoh 24 jam semalam, termasuk empat kematian di luar hospital atau kes brought in death (BID).

Angka terbaharu itu menjadikan kumulatif kematian sejak awal 2020 lalu hingga semalam sebanyak 32,011 kes, termasuk 6,453 kes BID, lapor Kementerian Kesihatan (KKM), hari ini.

Statistik laman sesawang Covidnow kendalian KKM yang dikemas kini tengah malam tadi menunjukkan tiga kematian dilaporkan di Johor; diikuti masing-masing dua di Pulau Pinang serta Sabah; dan masing-masing satu di Kedah, Perak, Selangor dan Terengganu.

Sehingga semalam, Johor merekodkan kumulatif kematian sebanyak 3,924 kes, kedua tertinggi berbanding negeri-negeri lain, selepas Selangor yang mencatat 10,060 kes kematian.

Pada masa sama, Johor mencatat kumulatif positif sebanyak 263,220 kes, dengan 248,639 pesakit telah sembuh, dan 10,657 kes masih aktif.

Daripada jumlah kes aktif itu, seramai 9,396 pesakit menjalani kuarantin di rumah; 639 ditempatkan di PKRC; 609 dimasukkan ke hospital; dan 13 pesakit dirawat di unit rawatan rapi (ICU), termasuk lapan yang memerlukan alat bantuan pernafasan.

Daripada 1,204 kluster yang dikesan di negeri itu sejak awal 2020 lalu, 51 masih aktif.

Sehingga kelmarin, 3,053,683 atau 80.8 peratus populasi di Johor telah lengkap divaksinasi, manakala 3,084,218 atau 81.6 peratus lagi menerima sekurang-kurangnya satu dos.

Seramai 1,384,345 atau 51.0 peratus lagi individu di negeri itu menerima suntikan dos penggalak.

Sementara itu, sehingga semalam negara merekodkan 2,895,014 kumulatif kes positif dengan 2,799,608 pesakit telah sembuh, dan 63,395 kes masih aktif, meningkat 1,969 kes berbanding Khamis.

Daripada jumlah kes aktif itu seramai 55,759 pesakit menjalani kuarantin di rumah; 4,092 ditempatkan di PKRC; 3,426 dimasukkan ke hospital; dan 118 pesakit dirawat di ICU, dengan 57 daripadanya memerlukan alat bantuan pernafasan.

Pecahan kes berkaitan Covid-19 di setiap negeri sehingga 4 Februari 2022.


UMNO menang tak lebih 50 kerusi, rakyat dah tahu penipuan mereka

Ahli politik veteran dan bekas pemimpin UMNO Tan Sri Abdul Rahim Thamby Chik menjangkakan parti itu akan menang tidak lebih daripada 50 kerusi Parlimen pada Pilihan Raya Umum Ke-15 (PRU-15) yang dijangka diadakan tahun ini.

Ini kerana, kata bekas Ketua Menteri Melaka itu UMNO sedang berdepan masalah dalaman yang besar, perpecahan selain rahsia penipuan yang dilakukan pemimpin atasannya telah terbongkar di mahkamah.

Memetik Awani beliau berkata sebagai orang lama dalam politik, beliau berpendapat UMNO ibarat sebuah rumah besar, namun sudah buruk, berlubang, dipenuhi anai-anai dan sukar untuk diperbaiki.

Tambah beliau, faktor lain seperti masalah dalaman parti dan kes mahkamah melibatkan pemimpinnya membuatkan UMNO tidak akan menang begitu banyak kerusi dalam PRU-15.

“Dengan masalah dalaman, perpecahan dan rahsia bagaimana pemimpinnya menipu rakyat yang didedahkan secara undang-undang dan dalam mahkamah, orang dah muak.

“Pada perhitungan saya, selepas mendengar pandangan daripada sahabat, bacaan-bacaan… ‘mindset’ orang kampung berubah. Bila ada media sekarang menghuraikan bagaimana kelakuan, perangai, watak pemimpin UMNO, saya rasa kali ini mereka (rakyat) akan berhijrah.

“Dulu berhijrah daripada UMNO kepada Bersatu, sekarang daripada kerajaan UMNO kepada kerajaan Bersatu,” katanya.

Beberapa pemimpin atasa UMNO sebelum ini telah didakwa di mahkamah terhadanp pelbagai tuduhan jenayah, termasuk rasuah, penyalah gunaan kuasa dan pengubahan wang haram berjumlah berbilion-bilion ringgit.

Kemuncaknya ialah apabila bekas Presiden UMNO yang juga bekas Perdana Menteri Datuk Seri Najib Razak dihantar menjalani hukuman 12 tahun penjara di Penjara Kajang, setelah rayuan akhirnya dalam kes SRC International ditolak.

Selain itu, Presiden UMNO sekarang Datuk Seri Ahmad Zahid Hamidi juga masih berdepan tuduhan jenayah di Mahkamah Tinggi Kuala Lumpur berkaitan kes Yayasan Akalbudi, walaupun dia dibebaskan dalam kes lain di Mahkamah Tinggi Shah Alam.

Mengulas kerjasama Bersatu dan parti lain, Abdul Rahim berkata kerjasama politik seharusnya dimeterai sebelum pilihan raya namun dakwanya, parti yang berbincang dengan Bersatu hanya ‘sibuk’ dengan jawatan.

Menurutnya, perbincangan yang hanya berkisar kepada jawatan itu membuatkan kerjasama yang ingin dijalinkan sebelum pilihan raya gagal.

Begitupun, beliau tetap optimis Bersatu mampu mencatat keputusan yang baik dalam PRU-15.

“Saya yakin kalau Perikatan Nasional (PN) dan Bersatu go alone (bergerak sendiri), kita boleh ambil risiko ini sebab kita tidak terhutang sangat kepada suasana yang mengecewakan rakyat,” ujarnya.

Sementara itu, Abdul Rahim turut memberi bayangan beliau akan membuat kemunculan semula pada PRU-15 ini, sekiranya mendapat restu daripada pucuk pimpinan Bersatu, parti yang disertainya sekarang.

“Saya akan bertanding di (Parlimen) Hang Tuah Jaya, mungkin…kalau jadilah,” jawabnya ringkas.

Meskipun sudah beberapa penggal tidak bertanding, beliau tetap yakin dengan peluangnya kerana menurutnya, masih ramai rakyat mengingati jasa beliau terutamanya ketika mentransformasi ekonomi Melaka ketika mentadbir negeri itu.


Lebih 5.67 juta individu sudah disuntik vaksin: Adham Baba

Lebih 5.67 juta individu sudah menerima suntikan vaksin Covid-19 setakat semalam, kata Menteri Kesihatan Datuk Seri Dr Adham Baba.

Katanya, jumlah keseluruhan pemberian dos pertama dan kedua vaksin Covid-19 di negara ini mencecah 5,675,002 dos.

“Seramai 1,588,915 individu telah melengkapkan dua dos vaksin manakala 4,086,087 individu menerima dos pertama,” katanya dalam kenyataan hari ini.

Beliau berkata, lima negeri yang mencatatkan penerima kedua-dua dos tertinggi ialah Selangor dengan 207,077 diikuti Sarawak (181,690), Johor (161,082), Perak (147,250) dan Kuala Lumpur (141,071).

Mengenai vaksinasi harian bagi Program Imunisasi Covid-19 Kebangsaan, Dr Adham berkata 164,282 dos diberikan semalam melibatkan 128,400 penerima suntikan pertama manakala 35,882 lagi dos kedua.

Sementara itu, berdasarkan laporan harian jumlah pendaftaran kumulatif vaksin dalam laman sesawang www.vaksincovid.gov.my, sebanyak 15,072,779 pendaftaran direkodkan setakat semalam.


Kena adil kepada rakan parti, ini bukan kerajaan BN: Annuar Musa

Isu nama kerajaan yang dibentuk ketika ini sama ada Perikatan Nasional (PN) atau Barisan Nasional (BN) tidak perlu dipanjangkan, sebaliknya Menteri Komunikasi dan Multimedia Tan Sri Annuar Musa menegaskan perlu berlaku adil kepada rakan parti lain berhubung perkara tersebut.

Annuar berkata yang lebih penting kerajaan yang dibentuk ini adalah kesinambungan daripada yang terdahulu dan negara tidak boleh lagi terjebak dalam kemelut politik yang berpanjangan kerana ia akan merugikan rakyat yang sedang berdepan krisis kesihatan Covid-19.

“Yang pentingnya mengekalkan kesinambungan untuk memastikan adanya kestabilan untuk kita mendahulukan kepentingan rakyat.

“Kalau kita biarkan negara terjebak dalam keadaan politik yang uncertain (tidak stabil) maka rakyat yang rugi atau politiking yang berlarutan juga rakyat yang rugi ataupun kerajaan tidak bertuan rakyat juga rugi,” katanya semasa sidang media pada Malam Kasih Merdeka anjuran Rumah Prihatin malam tadi.

Ujarnya lagi, tidak adil jika Perdana Menteri (PM) Datuk Seri Ismail Sabri Yaakob mengisytiharkan pentadbirannya sekarang adalah dibawah kerajaan BN, ia memandangkan terdapat beberapa parti yang lain menyokong pembentukan kerajaan sedia ada ini.

“BN ada 41 kerusi daripada 114, kita tak boleh nak panggil kerajaan BN. Tapi boleh kata kerajaan pimpinan Barisan Nasional okay.

“Tapi kalau kita nak claim kata ini kerajaan BN sedangkan kita hanya ada 41 sokongan daripada 114 kita tidak berlaku adil pada kawan-kawan kita daripada parti yang lain. Sebab itu saya kata cara yang paling baik adalah tidak dipanjangkan isu nama. Kita tumpukan kepada kerja,” katanya lagi.

Untuk rekod, Ismail Sabri mendapat sokongan 114 MP untuk dilantik menjadi PM, tetapi daripada jumlah itu hanya 41 MP terdiri daripada gabungan UMNO/BN, sementara selebihnya daripada beberapa parti komponen lain yang berada dalam PN, antaranya Bersatu, PAS, GPS dan beberapa sokongan MP Bebas lain.

Ismail Sabri mengangkat sumpah sebagai PM kesembilan pada 21 Ogos.

Terdahulu pada 16 Ogos lalu, Tan Sri Muhyiddin Yassin mengumumkan keputusannya meletakkan jawatan sebagai PM selepas hilang majoriti sokongan dan cadangan kerjasama bipartisan juga tidak mendapat sokongan parti politik.


Kes 1MDB Najib: Saksi bekas pengurus Ambank nafi bersuhabat dengan Jho Low

Bekas Pengurus Perhubungan AmBank, Joanna Yu Ging Ping yang mengendalikan akaun persendirian Datuk Seri Najib Razak menafikan bersubahat dengan ahli perniagaan dalam buruan, Low Taek Jho atau Jho Low.

Penafian itu dibuat Ging Ping Semasa disoal balas peguam bela, Tan Sri Muhammad Shafee Abdullah ketika memberikan keterangan terhadap Najib yang didakwa menggunakan kedudukannya untuk memperoleh rasuah dan terbabit dalam aktiviti pengubahan wang haram membabitkan dana 1Malaysia Development Berhad (1MDB) berjumlah RM2.3 bilion.

Shafee menyoal Ging Ping berhubung cadangan supaya tiga akaun peribadi Najib ditutup dibuat oleh Pengarah Urusan Kumpulan AmBank ketika itu, R Ashok kerana ‘tidak selesa’ dengan akaun berkenaan, menurut laporan BH hari ini.

Muhammad Shafee: Apa yang Ashok fikirkan sehingga mahu menutup tiga akaun perdana menteri ketika itu?

Ging Ping: Ada banyak isu dengan akaun itu, antaranya kemasukan dana yang besar dan pengeluaran yang melebihi baki dalam akaun.

Muhammad Shafee: Saya cadangkan, Ashok seorang pegawai yang telus dan mematuhi peraturan, oleh itu jika butiran akaun itu terdedah, kamu takut kerana akan didapati bekerja dengan Jho Low (ahli perniagaan dalam buruan, Low Taek Jho).

Joanna: Tidak, saya tidak bersubahat dengan Jho Low.

Muhammad Shafee: Saya cadangkan, kamu dipecat (daripada Ambank) adalah kerana tindakan kamu yang bersekongkol dengan pihak ketiga.

Ging Ping: Tidak setuju.

Muhammad Shafee: Kamu dipecat kerana menerima arahan dan meminta kelulusan berhubung urusan hal ehwal akaun daripada pihak ketiga yang tidak diberi mandat.

Ging Ping: Semua pihak sedia maklum bahawa pihak ketiga dalam urusan akaun adalah Jho Low, tetapi saya tidak memiliki dokumen bertulis daripada Najib dan Jho Low mengenai perkara itu.

Ketika membela diri dalam kes penyelewengan dana RM42 juta milik SRC International Sdn Bhd, Najib berkata, beliau terkejut mengapa pihak AmBank (Joanna) berurusan dengan Jho Low sedangkan ahli perniagaan dikehendaki polis itu tidak pernah diberi kuasa berkaitan urusan dengan akaunnya.

Katanya, beliau tidak diberitahu mengenai Jho Low mengarahkan Ging Ping mendapatkan kelulusan bagi menggunakan nama lain untuk ketiga-tiga akaun dan tidak tahu mengapa bank mengambil arahan daripada seseorang yang tidak diberikan kuasa untuk berurusan dengan akaunnya.

Perbicaraan di hadapan Hakim Datuk Collin Lawrence Sequerah bersambung Selasa ini di Mahkamah Tinggi Kuala Lumpur.


Sultan Ibrahim jemput PM ke santapan tengah hari di Istana Pasir Pelangi

Selepas sidang Dewan Undangan Negeri (DUN) Johor, Sultan Johor Sultan Ibrahim Ibni Almarhum Sultan Iskandar berkenan menerima menghadap Perdana Menteri Tan Sri Muhyiddin Yassin dan menjemput ke santapan tengahari pada hari ini.

Pertemuan Perdana Menteri bersama Baginda Tuanku Sultan berlangsung di Istana Pasir Pelangi, Johor Bahru.

“Saya menjemput beliau (Tan Sri Muhyiddin) untuk santapan tengah hari dan beliau turut mempersembahkan kepada saya mengenai perkembangan negara pada masa sekarang,” titah DYMM Sultan Johor kepada Royal Press Office (RPO).

Terdahulu, pagi tadi Muhyiddin yang juga ADUN Gambir menghadiri persidangan hari pertama DUN Johor yang berlangsung di Bangunan Sultan Ismail, Kota Iskandar.

Pembukaan Penggal Persidangan Ke Empat Dewan Negeri Johor Yang Ke Empat Belas pada hari ini dirasmikan oleh Baginda Tuanku Sultan.


Video baharu judi sempena raya: Polis buka lagi kertas siasatan

Sebuah lagi video mempromosi perjudian dalam talian bertemakan sambutan Hari Raya Puasa dikatakan berlegar di media sosial hari ini.

Susulan itu, satu laporan baharu polis dibuat bagi membolehkan siasatan dijalankan mengikut Akta Rumah Judi Terbuka 1953.

Timbalan Ketua Polis Negara, Datuk Seri Acryl Sani Abdullah Sani ketika mengesahkan perkara itu berkata beliau sudah mengarahkan satu laporan polis dibuat untuk membolehkan siasatan lanjut dijalankan.

Mengenai iklan promosi judi online sempena Aidilfitri yang tular di media sosial hingga menimbulkan kegusaran awam baru-baru ini, beliau berkata setakat ini lapan individu sudah ditangkap.

“Merujuk kepada video promosi judi online yang tular di media sosial baru-baru ini, PDRM telah menerima sebanyak 38 laporan.

“Susulan daripada siasatan yang dijalankan, PDRM berjaya mengesan dan menahan lapan individu iaitu lima lelaki dan tiga wanita yang disyaki terlibat sebagai pelakon, ejen artis, juru video/kamera serta pengarah penggambaran,” katanya.

Dalam satu kenyataan hari ini, Acryl Sani berkata semua individu yang ditangkap mengaku menerima bayaran bagi pembikinan video itu yang diadakan di Ampang dan Hulu Langat pad 13 Mac lalu.

“Semua suspek akan direman bagi siasatan lanjut. Mereka ditahan di bawah Seksyen 504 Kanun Keseksaan, Seksyen 233 Akta Komunikasi dan Multimedia 1998, serta Seksyen 4(1)(g) Akta Rumah judi Terbuka 1953.

“Usaha untuk mengesan dalang sebenar di sebalik pembikinan video itu masih diteruskan,” katanya.


Keputusan rayuan Pengerusi NFCorp saman Rafizi ditangguh

Mahkamah Persekutuan menangguhkan keputusan rayuan Pengerusi Eksekutif National Feedlot Corporation Sdn Bhd (NFCorp) Datuk Seri Dr Mohamad Salleh Ismail dan syarikatnya dalam saman fitnah yang difailkan terhadap bekas Ahli Parlimen Pandan, Rafizi Ramli.

Panel tiga hakim diketuai Hakim Besar Malaya Tan Sri Azahar Mohamed berkata mereka memerlukan masa untuk meneliti hujah yang dikemukakan dan akan memaklumkan pihak terbabit sebaik sahaja mereka bersedia memberikan keputusan.

Turut bersidang Datuk Zabariah Mohd Yusof dan Puan Sri Zaleha Yusof, lapor Bernama.

Terdahulu, panel itu mendengar hujah peguam Tan Sri Muhammad Shafee Abdullah, yang mewakili Mohamed Salleh, dan Razlan Hadri Zulkifli, yang mewakili Rafizi.

Dalam prosiding yang berlangsung secara maya hari ini menerusi aplikasi Zoom, Muhammad Shafee memohon panel itu agar mengembalikan keputusan Mahkamah Tinggi yang membenarkan saman fitnah Mohamad Salleh dan syarikatnya terhadap Mohd Rafizi serta memberikan ganti rugi RM200,000 kepada Mohamad Salleh) dan syarikatnya.

Pada Mei 2019, Mahkamah Rayuan telah membenarkan rayuan Rafizi untuk mengetepikan perintah Mahkamah Tinggi.

Saman fitnah itu difailkan oleh Mohamad Salleh dan NFCorp pada 2013 berhubung kenyataan Rafizi dalam sidang media pada 7 Mac 2012 di pejabat PKR mengenai pembelian hartanah KL Eco City Properties yang diterbitkan oleh Malaysiakini.

Muhammad Shafee berhujah bahawa kenyataan Rafizi dan dakwaan yang dilontarkan oleh bekas Naib Presiden PKR itu tidak terjumlah kepada komen yang adil manakala fakta dan persekitaran di mana komen itu dibuat menunjukkan tindakan melulu di pihak Rafizi.

Katanya memandangkan Rafizi mempunyai masa untuk menyediakan kenyataan akhbar itu, sudah tentu beliau juga mempunyai masa untuk menghubungi Mohamad Salleh untuk mengesahkan dakwaan tersebut.

Muhammad Shafee berkata Rafizi mengadakan sidang akhbar dan menyiarkan kenyataan yang mendakwa sebahagian daripada pinjaman yang diberikan kepada NFCorp untuk melaksanakan projek National Feedlot telah digunakan oleh Mohamad Salleh dan anak lelakinya sebagai leveraj bagi membiayai pembelian lapan unit pejabat KL Eco City.

Muhammad Shafee berkata Mohamad Salleh telah ditawarkan untuk membuat pinjaman oleh Public Bank namun beliau tidak mengambilnya yang menyaksikan bank itu membatalkan tawaran tersebut dan ini menunjukkan bahawa isu menggunakan wang terbabit sebagai leveraj tidak pernah timbul.

Beliau berkata kenyataan yang dikeIuarkan oleh Rafizi telah menyebabkan perniagaan, kredibiliti serta reputasi Mohamad Salleh terjejas dan hakikat ini tidak boleh disangkal.

Razlan Hadri pula memohon panel itu menolak rayuan tersebut kerana komen yang dibuat oleh Rafizi adalah adil dan mempunyai justifikasi.

Beliau berkata kesimpulan yang dibuat oleh Rafizi bahawa dana awam telah digunakan sebagai leveraj bagi pinjaman Public Bank adalah komen jujur yang akan dibuat oleh orang yang berfikiran waras.

Katanya isu yang mempunyai kepentingan awam perlu dibincangkan dan Rafizi mempunyai asas untuk menyatakan perkara itu selain tidak terdapat kelompongan fakta.


Manchester City rangkul Piala Liga 2021

Mencipta sejarah, Manchester City kembali merangkul Piala Liga 2021 apabila menumpaskan Tottenham Hotspur hasil jaringan lewat pemain pertahanan Aymeric Laporte.

Tottenham dilihat memberi saingan hebat dalam menghalang asakan bertubi-tubi City pada permulaan babak pertama di Stadium Wembley.

Namun, hantaran cantik pemain tengah City, Kevin De Bruyne, hasil sepakan percuma pada minit ke 82 menyaksikan pemain asal Perancis, Laporte menanduk bola ke gawang Tottenham melepasi penjaga gol Hugo Lloris.

Kemenangan ini adalah kali kelapan buat City menyimpan Piala Carabao – nama penaja untuk Piala Liga Bola Sepak Inggeris – sekali gus menyamai rekod dipegang Liverpool.

2021 juga merupakan tahun keempat Manchester City merangkul mahkota Juara Liga. – Agensi


‘Coklat’ RM2 juta untuk ‘bos besar Najib’: Peguam beritahu mahkamah

Pembelaan dalam kes rasuah Lim Guan Eng berhubung projek terowong dasar laut Pulau Pinang hari ini (18 Januari 2023) mendakwa bahawa ‘coklat’ (rasuah tunai) berjumlah RM2 juta sebenarnya ditujukan kepada Perdana Menteri ketika itu Datuk Seri Najib Razak pada 2017.

Peguam bela Gobind Singh Deo memberitahu Mahkamah Sesyen Kuala Lumpur bahawa Pengarah Consortium Zenith Construction Sdn Bhd (CZCSB) Datuk Zarul Ahmad Mohd Zulkifli tidak berniat memberikan ‘coklat’ kepada bekas Ketua Menteri Pulau Pinang itu seperti yang didakwa berdasarkan pertukaran mesej WhatsApp yang menjadi bukti dalam kes lain di Mahkamah Sesyen Shah Alam.

Gobind memberitahu mahkamah sebelum ini perbualan WhatsApp antara Zarul Ahmad dan ahli perniagaan Datuk Seri . Gnanaraja pada 17 Ogos 2017 jelas menunjukkan bagaimana ‘coklat’ (rasuah tunai RM2 juta) perlu dibayar kepada seorang ‘bos besar’, yang dikatakan peguam itu bukannya Guan Eng seperti yang didakwa.

Pihak pembelaan sebelum ini membantah laporan mesej WhatsApp yang dikemukakan oleh pihak pendakwaan kerana keterangan telah dipotong dan tidak sepenuhnya kerana hanya mesej selepas 18 Ogos 2017 dikeluarkan.

Memeriksa balas saksi kelapan pendakwaan, pegawai penyiasat jabatan forensik Suruhanjaya Pencegahan Rasuah Malaysia (SPRM), Wan Mohd Firdaus Wan Yusof yang telah menyediakan laporan forensik pengekstrakan telefon Ahmad Zarul yang dikemukakan pada perbicaraan di Shah Alam, Gobind bertanya siapa ‘bos besar’ yang dirujuk pada masa itu.

Sehubungan itu, Timbalan Pendakwa Raya (DPP) Ahmad Akram Gharib membantah sambil berhujah bahawa soalan itu perlu dikemukakan kepada saksi yang sesuai memandangkan Wan Mohd Firdaus hanyalah seorang pegawai forensik yang menerima arahan daripada pegawai penyiasat.

Ahmad Akram berkata Zarul Ahmad adalah yang paling sesuai untuk menjawab soalan yang dikemukakan.

Hakim Mahkamah Sesyen Azura Alwi bagaimanapun mengarahkan pihak pembelaan menyambung semula pemeriksaan balas mereka selepas Gobind menegaskan beliau berhak bertanya soalan sedemikian untuk menunjukkan relevan.

Gobind kemudian membaca transkrip mesej bertarikh 23 Julai 2017 di mana Gnanaraja telah menghantar mesej kepada Zarul Ahmad mengenai majlis memotong kek yang dihadirinya malam sebelumnya bersama seorang ‘bos besar’ ketika dia meninggalkan Taman Duta.

Peguam itu kemudiannya berkata ‘bos besar’ ini merujuk kepada perdana menteri ketika itu Datuk Seri Najib Razak walaupun saksi berkata beliau tidak dapat menentukan sedemikian.

“Pelanggan saya tidak lahir pada 23 Julai dan tidak tinggal di Taman Duta. ‘Coklat’ di sini (dalam kes ini) adalah untuk bos besar. Sudah tertulis begitu, Yang Arif.

“Apabila ditunjukkan ‘bos besar’ adalah orang lain, ini adalah relevan, kerana pihak pendakwaan mengatakan coklat itu ditujukan untuk anak guam saya. Tuduhan terhadap anak guam saya adalah palsu,” kata Gobind menurut MalayMail.

Seorang lagi DPP, Datuk Wan Shaharuddin Wan Ladin mencelah dan berkata peguam bela tidak sepatutnya “membuat kenyataan badan peguam” berhubung kes yang sedang berjalan dengan menuduh pihak pendakwaan cuba menyekat bukti.

Gobind membalas dengan menyatakan ia bukan kenyataan daripada badan peguam tetapi pembelaan mereka di mahkamah.

Semasa pemeriksaan semula, Wan Shaharuddin bertanya kepada Wan Mohd Firdaus sama ada perbualan itu menyatakan wang itu tidak dibayar kepada Guan Eng, yang kemudiannya menjawab negatif.

Wan Mohd Firdaus juga menjawab negatif sama ada RM2 juta itu dibayar kepada orang lain.

Terdahulu, Gobind berkata pihak pembelaan akan memfailkan permohonan rasmi untuk mengemukakan keterangan daripada kes di Shah Alam yang boleh menyaksikan Guan Eng dibebaskan daripada dakwaan menerima rasuah RM2 juta.

Beliau berkata permohonan untuk mengemukakan keterangan lanjut di bawah Seksyen 51A Kanun Tatacara Jenayah adalah perlu bagi tujuan membuktikan Guan Eng tidak bersalah.

Bukti yang ingin dikemukakan terdiri daripada laporan transkrip mesej penuh WhatsApp antara dua saksi pendakwaan – iaitu Zarul Ahmad dan Gnanaraja.

Guan Eng, 61, menghadapi pertuduhan pindaan menggunakan jawatannya sebagai ketua menteri Pulau Pinang untuk meminta rasuah RM3.3 juta sebagai dorongan untuk membantu pemilik Konsortium Zenith BUCG Sdn Bhd (CZBUCG), Zarul Ahmad, mendapatkan projek bernilai RM6, 341,383,702.

Dalam pertuduhan pindaan kedua, Lim didakwa meminta rasuah sebanyak 10 peratus daripada keuntungan daripada syarikat itu sebagai suapan untuk mendapatkan projek itu.

Gua Eng, yang merupakan bekas Setiausaha Agung DAP, menghadapi dua lagi pertuduhan menyebabkan dua bidang tanah bernilai RM208.8 juta, milik kerajaan Pulau Pinang, dilupuskan kepada dua syarikat yang dikaitkan dengan projek terowong dasar laut negeri itu.

Perbicaraan bersambung 15 Februari depan.


MB Kedah cabar lapor polis 100 kali isu pajakan Pulau Pinang

Menteri Besar Kedah Datuk Seri Muhammad Sanusi Md Nor mencabar mana-mana pihak supaya membuat laporan polis walaupun beratus kali berhubung kenyataannya berkaitan bayaran pajakan Pulau Pinang.

Menurutnya apa yang penting adalah fakta membuktikan bahawa Kerajaan Persekutuan membayar RM10,010,000 bagi pihak Pulau Pinang sebagai pajakan kepada Kedah.

“Ya saya ada faktanya ialah bayaran pajakan dibayar oleh Kerajaan Persekutuan bagi pihak Pulau Pinang… sepuluh juta, sepuluh ribu (ringgit) sebagai bayaran pajakan Pulau Pinang kepada Kedah.

“Jadi kalau tak pajak bayar buat apa?

“… itu buta sejarah, buta dia tak tahu apa. Pi report polis… report 100 kali pun saya tak peduli… memang fakta dia macam itu.

“Habaq (beritahu) kat dia… pi repot (polis) 100 kali lagi,” katanya mengulas kenyataan bekas Ketua Menteri Pulau Pinang, Lim Guan Eng yang mendakwa Muhammad Sanusi mempertikaikan kedaulatan Pulau Mutiara itu.

Semalam, di Dewan Rakyat, Guan Eng menyelar tindakan Muhammad Sanusi yang didakwanya mempersoalkan keabsahan negeri Pulau Pinang dan didakwa mengapi-apikan sentimen ekstremis.

Beliau kesal dengan kenyataan Menteri Besar Kedah itu yang didakwanya menyakitkan hati 1.7 juta rakyat Pulau Pinang Piang dengan meragui dan mempertikaikan kedaulatan negeri itu.

Bagaimanapun, Ahli Parlimen Sik, Datuk Ahmad Yahaya (PN-Pokok Sena) berkata, Muhammad Sanusi tidak mempertikaikan kedaulatan mana-mana pihak, sebaliknya hanya menuntut hak Kedah dan rakyatnya.

“Menteri Besar Kedah tidak pertikai kedaulatan siapa-siapa. Jauh sekali menghina dan merendahkan Yang di-Pertua Negeri Pulau Pinang.

“Tuntutan hak untuk Kedah dan rakyatnya itu kami sokong dan dokong,” katanya ketika membahaskan Belanjawan 2023 di Dewan Rakyat.


Yang menentukan PRU bukan parti tertentu tapi Kabinet: PAS

Keputusan untuk membubar Parlimen dan mengadakan pilihan raya umum (PRU) bukan ditentukan oleh parti tertentu, kata Datuk Takiyuddin Hassan.

Setiausaha Agung PAS itu berkata sebaliknya sebarang keputusan mengenai PRU perlu dibincang dan diputuskan dalam mesyuarat Kabinet, ia tidak boleh ditentukan mengikut telunjuk sesebuah parti politik.

“Yang menentukan PRU adalah Kabinet, bukannya parti tertentu. Malah, Kabinet terdiri daripada pelbagai parti.

“Maka, biarlah Perdana Menteri yang menentukan tarikh PRU,” katanya dipetik laporan.

Takiyuddin yang juga Menteri Tenaga dan Sumber Asli itu juga menjelaskanBarisan Nasional (BN) memenangi Pilihan Raya Negeri (PRN) Melaka, ia hanya dalam konteks negeri itu sahaja, sebaliknya di peringkat Persekutuan, kerajaan dibentuk oleh pelbagai parti.

“Saya melihat ia isu berbeza dan ini dalam konteks Melaka saja.

“Jangan lupa kerajaan yang diterajui BN juga dianggotai oleh PAS, Bersatu dan Gabungan Parti Sarawak (GPS),” jelasnya lagi.

Beliau turut memberi peringatan keputusan PRN Melaka tidak sewajarnya dijadikan polemik untuk menggugat keharmonian diperingkat kerajaan pusat dan menggesa utnuk bersama-sama membantu kerajaan Melaka yang baharu.

“Itu perlu ingat, sikit mahu ingat dan kita sama-sama menjaga, membantu kerajaan Melaka yang baharu,” katanya lagi.

Terdahulu, Timbalan Presiden UMNO, Datuk Seri Mohamad Hasan menggesa supaya Pilihan Raya Umum Ke-15 (PRU-15) perlu dipertimbang untuk diadakan dalam masa terdekat mengambil kira sentimen rakyat ketika ini yang dilihat memihak kepada BN.

Malah, perkara itu juga telah disuarakan beliau kepada Perdana Menteri, Datuk Seri Ismail Sabri Yaakob semalam sebaik sahaja BN memenangi PRN Melaka.

“Saya cakap dengan Perdana Menteri semalam, kita perlu pertimbangkan untuk segerakan pilihan raya umum. Suka atau tidak kita tunggu sampai bulan Julai nanti sebab perjanjian (persefahaman kerajaan dan pembangkang) sampai bulan Julai.

“Ini pun tidak tahulah kerana banyak yang kalah teruk di Melaka, tidak tahulah kalau mereka akan pull the plug (tarik diri), kita tidak tahu. Dalam politik apa juga boleh jadi, dinamiknya berubah setiap hari dan tidak statik, terpulang kepada BN dan UMNO untuk buat ulang kaji,” katanya


PAS umum tangguh pemilihan sebelum berakhir mandat, UMNO tidak: kata RoS

Penangguhan pemilihan UMNO hanya diputuskan selepas berakhir mandat Majlis Tertinggi (MT) pada 30 Jun lalu, ia berbeza dengan keputusan yang dibuat PAS pada 7 Mac sebelum berakhir Mesyuarat Agung, kata Jabatan Pendaftaran Pertubuhan Malaysia (RoS).

Malah, UMNO semasa Perhimpunan Agung (PAU) 2020 juga tidak membuat ketetapan untuk menangguhkan pemilihan parti sehinggalah kemudiaannnya RoS menerima menerima maklum balas daripada Setiausaga Agung UMNO bertarikh 30 Julai 2021 mengenai petikan minit mesyuarat MT pada 7 Julai 2021 berhubung keputusan menangguhkan pemilihan MT, bahagian, cawangan, Wanita, Pemuda dan Puteri untuk penggal 2021/2023.

Untuk rekod, mandat MT UMNO berakhir pada 30 Jun dan sepatutnya sebarang keputusan untuk menangguhkan pemilihan perlu dihantar sebelum tarikh terakhir mandat itu.

Disini jelas menunjukkan berlaku kesilapan yang secara terang-terangan melanggar peraturan yang ditetapkan oleh RoS.

Ketua Pengarah RoS Jasri Kasim berkata PAS memutuskan untuk menangguhkan pemilihan parti pada waktu yang masih sah untuk melakukannya.

“PAS kemukakan penangguhan sebelum tempoh mesyuarat agung tamat,” katanya dipetik laporan sebuah portal.

Bekas Presiden UMNO, Datuk Seri Najib Razak mendakwa PAS juga mengambil langkah sama menangguhkan pemilihan mereka tetapi tiada tindakan dikenakan, namun beliau tidak memahami fakta sebenar.

Pada 7 Mac Setiausaha Agung PAS Datuk Seri Takiyuddin Hassan memaklumkan keputusan parti itu menangguhkan pemilihan sehingga Pilihan Raya Umum ke-15, ia sebelum berakhir mandat parti itu.

Pada 29 Jun lalu, Setiausaha Agung UMNO Datuk Seri Ahmad Maslan memaklumkan MT menetapkan parti merujuk kepada Majlis Keselamatan Negara (MKN) dan Jabatan Pendaftaran Pertubuhan Malaysia (JPPM) bagi mendapatkan panduan kerana negara dan rakyat sedang menghadapi pandemik Covid-19.

Katanya beliau telah menulis surat kepada Ketua Pengarah (KP) Majlis Keselamatan Negara (MKN), Ketua Pengarah Kementerian Kesihatan Malaysia (KKM) selain menulis kepada Ketua Pengarah JPPM berhubung perkara berkenaan.

Katanya surat jawapan telah diperoleh daripada KP KKM bertarikh 10/5/21; KP JPPM bertarikh 2/6/21 dan MKN bertarikh 11/6/21 yang mencadangkan mesyuarat dan pemilihan UMNO dibuat secara dalam talian.

Untuk rekod terdapat 66,287 mesyuarat dan pemilihan yang perlu diadakan membabitkan kehadiran seramai 3.3 juta ahli UMNO iaitu pada peringkat cawangan sebanyak 21,135 mesyuarat; Wanita (21,058 mesyuarat); Pemuda (15,496 mesyuarat); dan Puteri (8,598 mesyuarat).

Terdapat juga 764 persidangan perwakilan bahagian yang terdiri daripada 191 persidangan untuk setiap empat peringkat di Bahagian, Wanita, Pemuda dan Puteri, yang semuanya mesti dijalankan secara serentak.


Pemimpin pembangkang turut dijemput bersama dalam MPN, kata Zafrul

Perbezaan fahaman dalam parti politik diketepikan dalam mendepani cabaran Covid-19, susulan itu Majlis Pemulihan Negara (MPN) mengambil inisiatif dengan menjemput pemimpin pembangkang untuk turut serta.

Menteri Kewangan Merangkap Menteri Penyelaras PPN Tengku Datuk Seri Zafrul Tengku Abdul Aziz  berkata langkah itu selaras dengan pendekatan Pelan Pemulihan Negara (PPN) yang berlandaskan prinsip kolaborasi, inklusif dan keseluruhan negara (whole-of-nation) dan jemputan sudah dibuat kepada Pakatan Harapan, Warisan and Pejuang.

Selain itu, katanya, MPN juga bersetuju untuk menjemput wakil daripada kerajaan negeri Sabah dan Sarawak untuk menganggotai majlis tersebut.

“MPN juga mengalu-alukan kesediaan dan penglibatan pakar daripada pelbagai industri, sektor swasta dan pertubuhan bukan kerajaan, serta pakar ekonomi, sosial dan kesihatan yang telah bersetuju untuk berkongsi kepakaran dan pengalaman masing-masing.

“Keanggotaan wakil daripada parti pembangkang, tokoh dan pakar daripada pelbagai sektor ini akan memantapkan lagi keahlian MPN serta pelaksanaan PPN yang bersifat dinamik dan perlu diadaptasi berdasarkan situasi semasa,” katanya dalam satu kenyataan hari ini.

MPN mengadakan hari ini yang dipengerusikan oleh Perdana Menteri Tan Sri Muhyiddin Yassin.

Tengku Zafrul berkata MPN berharap kepelbagaian pendapat dan kepakaran ini dapat menyumbang kepada, antara lainnya, pemerkasaan sektor kesihatan, peningkatan usaha vaksinasi, penyelarasan, pelaksanaan dan keberkesanan Prosedur Operasi Standard (OSP), serta sokongan dan bantuan kerajaan dalam tempoh pemulihan.

“Seterusnya, MPN juga akan menyampaikan maklumat mengenai aspek PPN kepada rakyat secara telus dan mudah difahami melalui portal rasmi PPN yang akan dilancarkan pada 26 Julai, 2021,” katanya.


Utamakan keselamatan, kesihatan anak musim perayaan

Setiap kali tiba musim perayaan, pastinya ada penyakit biasa yang menyerang terutama dalam kalangan kanak-kanak.

Menurut Pakar Kanak-kanak Hospital Pakar KPJ Batu Pahat, Dr Sulokchana Alagan, terdapat beberapa penyakit yang sering dikaitkan kanak-kanak dan biasa menyerang ketika musim perayaan.

“Antara penyakit biasa musim raya adalah keracunan makanan. Ia boleh disebabkan beberapa faktor seperti masalah kebersihan proses penyediaan makanan, cara penyimpanan yang tidak elok atau kurang bersih, makanan yang basi atau berlaku pencemaran,”jelasnya.

Tambah Dr Sulokchana, simptom keracunan makanan akan muncul secepat mungkin selepas seseorang itu makan makanan yang telah tercemar. Simptom yang biasanya berlaku adalah loya, muntah, kekejangan perut, badan berangin, cirit-birit dan demam.

“Jika anak-anak mempunyai simptom seperti dehidrasi, cirit-birit berlebihan, pendarahan dan lendir pada najis, ibu bapa perlu membawa anak ke klinik atau hospital terdekat dengan segara,” ujarnya.

Selain keracunan makanan, penyakit yang biasa dihidapi anak dalam musim perayaan ialah batuk dan selesema.

Jelas beliau, terdapat beberapa situasi di mana ibu bapa perlu segera membawa anak menerima rawatan.

Antaranya batuk dan selesema yang  tidak sembuh selepas lima hari, batuk dan selesema sehingga menyebabkan anak tidak aktif dan mengalami kesukaran bernafas, batuk dan selesema disertai demam melebihi 38 darjah selsius bagi bayi berumur enam bulan ke bawah dan melebihi 39 darjah selsius untuk yang berumur bawah setahun serta selesema dan batuk dengan kahak berwarna hijau atau kuning.

“Sirap dan soda merupakan minuman kegemaran pada musim Aidilfitri, namun perlu diingatkan supaya tidak mengambil minuman manis berulang kali dan berlebihan. Satu sudu makan sirap mengandungi 10 gram gula pasir dan soda pun tidak jauh bezanya kerana setiap bahagiannya mengandungi pemanis tiruan sebagai pengganti gula.

“Ibu bapa juga perlu hadkan anak untuk mengambil sajian yang terlalu berminyak atau berlemak tinggi. Dalam musim perayaan ini, ibu bapa masih perlu memastikan anak mendapat nutrisi yang secukupnya dan seimbang. Jangan lupa untuk banyakkan sayur-sayuran dan buah-buahan,” tambah beliau

Selain daripada segi kesihatan, Dr Sulokchana turut mengingatkan para ibu bapa tidak lupa keselamatan anak dalam keseronokan merayai Hari Raya Aidilfitri.

“Sekiranya ibu bapa membenarkan anak-anak untuk bermain bunga api, pengawasan ibu bapa atau orang dewasa adalah paling penting. Jangan sekali-kali membiarkan mereka melakukan aktiviti itu bersendirian.

“Sementara menyambut musim perayaan ini dengan penuh kegembiraan, ibu bapa perlu sentiasa mengambil hati dengan anak-anak. Pilihan kesihatan yang kita buat semasa Aidilfitri boleh dibawa ke hadapan hingga ke bulan-bulan lain dan juga membantu anda membuat persediaan untuk Ramadan dan Aidilfitri yang lebih baik untuk tahun-tahun akan datang.” tambah Dr Sulokchana.


Wartawan Al Jazeera dibunuh tentera Israel di Tebing Barat

Kementerian Luar Qatar pada Rabu mengecam pembunuhan seorang wartawan veteran Al Jazeera oleh tentera Israel di Tebing Barat yang dicerobohi, lapor Agensi Anadolu.

Wartawan Al Jazeera Shireen Abu Akleh, 51, ditembak mati di bandar Jenin. Seorang lagi wartawan, Ali Al-Samoudi, ditembak di belakang, menurut Kementerian Kesihatan Palestin yang dilaporkan Bernama.

“Penceroboh Israel membunuh wartawan Al Jazeera Shireen Abu Akleh dengan menembaknya di muka ketika beliau memakai jaket media dan topi keledar,” ciap Pembantu Menteri Luar Lolwah Alkhater di Tweeter.

Alkhater menegaskan bahawa wartawan Akleh sedang membuat liputan serangan Israel ke atas kem pelarian Jenin apabila wartawan wanita itu dibunuh.

“Keganasan yang didokong negara Israel ini mesti dihentikan, sokongan tanpa syarat kepada Israel mesti ditamatkan,” tambahnya.


Bantuan tunai: Anwar tidak langgar garis panduan pilihan raya Bersih

Gabungan Pilihan Raya Bersih dan Adil (Bersih 2.0) mempertahankan pengumuman Perdana Menteri, Datuk Seri Anwar Ibrahim yang memberi bantuan wang tunai menjelang pilihan raya negeri (PRN).

Pengerusi Bersih, Thomas Fann berkata pengumuman Pengerusi PH itu tidak melanggar apa-apa garis panduan yang dicadangkan pihaknya.

“Jika mengikut garis panduan yang Bersih keluarkan minggu lalu, kita berpandangan tiada pelanggaran syarat-syarat yang kita kemukakan,” katannya, lapor MalaysiaNow.

Tahun lepas, Bersih mengecam Perdana Menteri ketika itu, Datuk Seri Ismail Sabri Yaakob kerana mengumumkan pemberian Bantuan Keluarga Malaysia (BKM) Fasa ke-4 yang terlalu hampir dengan Pilihan Raya Umum ke-15.

Ismail ketika itu berkata pemberian wang tunai di bawah BKM – kini dijenamakan semula sebagai Sumbangan Tunai Rahmah oleh kerajaan sekarang – dibawa ke hadapan untuk membantu rakyat Malaysia daripada kumpulan B40 sebagai persiapan menghadapi musim tengkujuh dan banjir.

Namun, Bersih berkata keputusan sedemikian perlu dibincangkan terlebih dahulu dengan parti politik lain.

Fann merujuk kepada satu garis panduan yang dicadangkan oleh gabungan itu dalam aspek penggunaan sumber kerajaan menjelang PRN di enam negeri, 12 Ogos ini.

Antara lain, Fann berkata ianya bertujuan mencegah sumber kerajaan disalah guna sekali gus memberi kelebihan kepada pihak kerajaan berbanding pembangkang.

Garis panduan yang dikeluarkan pada 20 Julai itu menyebut sebarang pengumuman termasuk peruntukan atau pengumuman yang dibuat kepada para pengundi tidak boleh bersyarat seperti hanya jika calon atau parti itu menang dalam pilihan raya.

Kedua, kata Fann, tidak wajar menjalankan kempen ketika majlis kerajaan dengan nama parti atau calon disebut dengan logo parti atau bendera dipasang dalam majlis.

“Tiada peruntukan boleh dibuat secara khusus di kawasan tersebut untuk membantu parti tertentu memenangi atau mempertahankan kawasan tersebut.”

Manakala yang terakhir, Bersih 2.0 mencadangkan calon juga tidak boleh hadir dalam majlis kerajaan di mana pengumuman atau peruntukan dibuat melainkan mereka juga adalah anggota menteri di peringkat persekutuan.

Semalam, Anwar mengumumkan pemberian wang berjumlah RM100 kepada lebih 10 juta rakyat yang akan dikreditkan dalam e-dompet mereka, dua hari sebelum hari penamaan calon.

Anwar yang juga Menteri Kewangan turut mengumumkan bantuan khas sebanyak RM300 kepada penjawat awam dan penghargaan khas kepada pesara kerajaan sebanyak RM200.

Pengumuman itu dibidas Ahli Parlimen Muar Syed Saddiq Syed Abdul Rahman dari blok kerajaan dalam satu kenyataan semalam.

Menurut Syed Saddiq, ‘berita baik’ yang diumumkan Anwar itu tidak ubah seperti amalan kerajaan Barisan Nasional (BN) terdahulu yang gemar umum bantuan wang tunai menjelang musim pilihan raya.

Kata Presiden Muda itu, lazimnya pengumuman seperti yang dibuat Anwar semalam diberikan apabila ketika pembentangan belanjawan tahunan di Parlimen ataupun ketika musim-musim perayaan.

Bagaimanapun, perkembangan terbaru ini katanya amat berbeza kerana ianya diumumkan secara tiba-tiba iaitu beberapa hari sebelum kempen PRN di enam negeri.

“Dulu bila pihak lawan buat perkara yang sama, (mereka sebut) ‘Cash is king’, kerajaan BN tabur gula-gula. Sekarang? Buat benda sama?

“Jangan kita ulang budaya ‘election goodies’ kerajaan terdahulu. Jadilah lebih baik,” kata Syed Saddiq.


Bicara Ebit Liew: Mahkamah diberitahu 436 keping gambar diperoleh daripada telefon bimbit

Saksi ketujuh perbicaraan kes pendakwah Ebit Irawan Ibrahim Lew atau Ebit Lew memberitahu Mahkamah Majistret di sini bahawa sebanyak 436 keping gambar telah diperoleh daripada sebuah telefon bimbit jenama Samsung Galaxy A31 berkaitan kes itu yang dihantar ke makmal forensik Polis Diraja Malaysia (PDRM).

Juruanalisis Kanan Audio Video PDRM ASP Latifah Abdul Aziz, 43, berkata selain gambar itu, terdapat empat rakaman video dan 219 gambar tangkap layar juga diperoleh daripada telefon bimbit berkenaan, menurut laporan Bernama.

Latifah berkata telefon bimbit yang disimpan dalam sampul surat berwarna putih itu telah dihantar ke makmal forensik PDRM Cheras Selangor pada 9 Ogos 2021 kira-kira 3.20 petang iaitu tempat beliau bertugas.

Setelah menerima telefon bimbit itu, beliau telah membuat pemeriksaan fizikal bagi memastikan telefon itu tiada kerosakan dan berfungsi dengan baik sebelum membuat analisis terhadap telefon bimbit itu pada tarikh yang sama.

“Saya menjalankan proses ‘extraction’ ke atas barang kes (telefon bimbit) dengan menggunakan perisian XRY dan mengenal pasti data yang diperlukan oleh pegawai penyiasat,” katanya dalam pemeriksaan utama oleh Timbalan Pendakwa Raya Nor Azizah Mohamad hari ini.

Latifah berkata beliau mengambil masa kira-kira tiga jam untuk membuat analisa kandungan yang terdapat dalam telefon bimbit itu sebelum menyalin data yang diperoleh itu ke dalam dua cakera padat PDRM yang dilengkapi dengan ciri-ciri keselamatan.

Katanya satu CD itu tersimpan 436 gambar berserta empat rakaman video manakala satu CD lagi adalah 219 gambar tangkap layar daripada aplikasi WhatsApp.

Dalam pemeriksaan utama oleh Timbalan Pendakwa Raya Zahida Zakaria, Latifah juga turut memberitahu bahawa hasil pemerhatiannya mendapati bahawa empat video yang ditayangkan dalam mahkamah pada hari ini tidak mengalami sebarang pengubahsuaian.

Hal ini kerana keempat-empat video daripada telefon bimbit yang dimainkan itu bergerak secara ‘frame by frame’ kerana video yang telah diubah suai akan mengalami satu situasi yang dikenali sebagai ‘jumping’.

Lew, 37, berdepan 11 pertuduhan, antaranya mengaibkan kehormatan seorang wanita berumur 40-an dengan menghantar perkataan dan gambar lucah ke nombor telefon mangsa melalui aplikasi WhatsApp antara Mac dan Jun 2021.

Pertuduhan mengikut Seksyen 509 Kanun Keseksaan itu membawa hukuman maksimum penjara lima tahun atau denda atau kedua-duanya, jika sabit kesalahan.

Perbicaraan bersambung esok.


Dakwaan terima dana UKSB: Kenapa musuh politik Muhyiddin berpesta?

Maka berpestalah juak-juak politik dan musuh politik Muhyiddin Yassin apabila dalam kes rasuah Ahmad Zahid Hamidi salah seorang saksi mendakwa Muhyiddin antara penerima dana daripada UKSB.

Lanjutan itu konco-konco politik pemimpin tertentu melancarkan serangan bertubi-tubi ke atas Muhyiddin. Mereka menganggap inilah peluru paling ampuh untuk meranapkan integriti dan kredibiliti Muhyiddin.

Walaupun Muhyiddin telah membuat kenyataan segera menafikan dengan tegas dakwaan tersebut dan menegaskan sedia disiasat oleh SPRM namun semua itu sudah tidak dipedulikan oleh puak-puak berkenaan.

Oleh kerana selama ini mereka berjaya melalui pendekatan politik mengubah yang benar menjadi batil, yang batil itu benar sepertimana mereka lakukan ketika menyingkirkan Muhyiddin dari jawatan Perdana Menteri, kini kaedah yang sama digunakan.

Sasaran mereka ialah cuba mencemarkan nama Muhyiddin habis-habisan dan bukannya untuk menegakkan kebenaran. Kalau mereka berniat demikian sudah pasti serangan juga akan dilakukan ke atas pemimpin-pemimpin UMNO yang disebut dalam perbicaraan. Tetapi itu tidak berlaku kerana sasaran utama mereka ialah Muhyiddin kerana tiada peluru lain untuk menjejaskan pengaruh Ahli Parlimen Pagoh tersebut.

Malah bagi mereka inilah masa terbaik untuk membalas dendam kerana disebabkan keberanian Muhyiddin yang sanggup kehilangan jawatan dalan kerajaan dan parti apabila mempersoalkan isu 1MDB… UMNO kehilangan kuasa dan pemimpinnya kini berhadapan dengan kes-kes mahkamah.

Mereka begitu yakin melalui serangan tersebut ia akan menggugat Muhyiddin sekaligus akan menyeret sana PN dan Bersatu yang dalam dua PRN membuktikan walaupun tidak menang banyak kerusi namun sokongan kepada parti semakin meningkat.

Atas sebab itulah, sebelum nama Muhyiddin disebut di mahkamah dalam kes rasuah Zahid, ‘serangan’ sudah pun dilakukan ke atas Muhyiddin. Apa sahaja beliau lakukan termasuk lah dalam MPN dipertikaikan dan diperkecilkan.

Semua itu hanya satu tujuan iaitu memusnahkan kredibiliti Muhyiddin supaya rakyat tidak menyokong beliau dan PN dalam PRU-15.

Puak-puak UMNO sedar musuh utama mereka bukan PH tetapi Muhyiddin dan PN yang boleh menjadi alternatif kepada pengundi Melayu. Post mortem PRN Melaka dan Johor sudah membuktikan PN menjadi pilihan pengundi yang tidak mahu mengundi UMNO dan menolak PH.

Inilah kebimbangan besar justeru apabila tercetus isu dana UKSB maka berpestalah musuh beliau ibarat 40 penyamun menari dalam gua seperti adegang filem Ali Baba Bujang Lapok. Namun mereka lupa rakyat tidak sebodoh mereka untuk melihat kebenaran.

Ketegasan Muhyiddin menafikan dakwaan tersebut dan dengan tegas juga menyatakan sedia disiasat sudah membuktikan beliau sama sekali tidak takut dengan apa yang diperkatakan. Lagipun kes rasuah itu masih dalam perbicaraan, pihak pendakwa pasti akan bertanya lanjut berhubung kenyataan saksi itu. Jadi biarlah proses mahkamah berjalan.

Tetapi apa yang penting Muhyiddin sedia disiasat namun bagi juak-juak politik termasuk ‘ tentera upahan’ mereka..itu soal kedua..yang penting nama Muhyiddin dan itulah peluru untuk melemparkan tohmahan dan fitnah terhadap bekas Perdana Menteri itu.

Bagaimanapun penulis percaya serangan politik itu tidak akan ke mana kerana rakyat tahu siapa Muhyiddin berbanding segelintir pemimpin UMNO. Lagipun orang tahu dendam politik UMNO terhadap Muhyiddin.

Cuma satu nak pesan..kalau kita atau orang yang kita sokong berperangai buruk..janganlah ingat orang lain pun sama.. Jadi biarlah polis dan SPRM siasat..apa nak risau geng UMNO pun dah buat laporan polis.

Justeru tenang-tenang sahaja..tak perlu seperti ‘kera kena belacan’ sebab seronok nama Muhyiddin dikaitkan dalam perbicaraan di mahkamah. Muhyiddin bukan seperti kisah MO1..jadi siasatlah.

Zulkiflee Bakar

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Imran desak pilihan raya baharu di Pakistan, rancang anjur himpunan besar

Bekas perdana menteri Pakistan Imran Khan pada Khamis malam menuntut pilihan raya baharu diadakan ketika berucap pada perhimpunan besar di tapak bersejarah di Lahore.

Ia merupakan perhimpunan mega awam ketiga Imran sejak kerajaannya digulingkan awal bulan ini melalui usul undi tidak percaya di parlimen, disifatkan bekas perdana menteri itu sebagai operasi perubahan rejim yang disokong anasir luar, lapor Bernama.

Bagaimanapun, Imran tidak memberi sebarang tarikh untuk penganjuran perhimpunan besar-besaran yang dirancangnya di Islamabad bagi memberi tekanan ke atas kerajaan baharu serta meminta penyokongnya menanti pengumuman selanjutnya.

“Anda perlu menunggu saya menyeru anda semua ke Islamabad,” katanya, ketika bercakap di monumen Minar-e-Pakistan.

Imran berkata “sesiapa yang telah melakukan kesalahan” dalam menjatuhkan kerajaannya boleh menebusnya dengan mengadakan pilihan raya baharu.

“Saya mahu pilihan raya diumumkan secepat mungkin,” katanya.

Beliau meminta pemimpin dan anggota parti Tehreek-e-Insaf (PTI) Pakistan untuk menyebarkan erti “perjuangan kebebasan sebenar”, bagi membina sebuah negara yang tidak akan tunduk dengan kuasa luar.

Imran mengulangi kenyataan kerajaannya dijatuhkan kerana beliau mahu melaksanakan dasar luar yang bebas, memerangi Islamofobia di forum antarabangsa, dan menjalin hubungan lebih erat dengan China, Rusia dan negara-negara Islam demi kepentingan Pakistan.

Beliau berkata lawatannya ke Rusia pada Februari mendapat kritikan negara Barat, dilakukan untuk faedah ekonomi negaranya.

“Kenapa saya ke Rusia? Saya ke Rusia kerana bekalan gas di Pakistan semakin berkurangan dan kita perlu menandatangani kontrak,” katanya.

“Rusia menawarkan minyak pada diskaun 30 peratus. Kita perlu mengimport dua juta tan gandum dari Rusia dan diskaun 30 peratus turut ditawarkan,” kata Imran.


‘Zahid tidak kebal daripada pendakwaan’

Mahkamah Tinggi Kuala Lumpur hari ini diberitahu bahawa Datuk Seri Ahmad Zahid Hamidi tidak kebal daripada didakwa hanya kerana mendedahkan maklumat transaksi berkaitan yayasan kebajikan, Yayasan Akalbudi (YAB) yang dijalankan keluarganya.

Ketua pendakwaan Datuk Raja Rozela Raja Toran berkata tuntutan tertuduh untuk kekebalan tidak boleh didengar oleh mahkamah kerana ia tidak mempunyai kuasa untuk mengetepikan pertuduhan berdasarkan kekebalan.

Beliau berhujah pihak pembelaan bergantung kepada Seksyen 30 (7) Akta Suruhanjaya Pencegahan Rasuah Malaysia (SPRM) 2009 untuk menuntut kekebalan tetapi seksyen itu tidak memberikan kekebalan hanya pengecualian daripada didakwa dengan pertimbangan pendakwa raya kepada orang tertentu yang membantu siasatan.

“Pihak pendakwa raya mengambil keputusan bahawa tertuduh tidak berhak untuk diberi kekebalan. Bahkan beliau tidak mempunyai hak untuk menuntut kekebalan di bawah Seksyen 30 (7).

Seksyen 30 (7) apabila dibaca berdasarkan konteks menyeluruh perundangan, ia digubal untuk menggalakkan saksi-saksi untuk bekerjasama mendedahkan maklumat dan dokumen bagi membantu SPRM dalam siasatannya.

“Seksyen ini terpakai kepada mereka yang mendedahkan maklumat atau dokumen dan maklumat atau dokumen itu sebaliknya mendedahkan individu berkenaan kepada penjenayah atau tindakan atau tuntutan sivil,” katanya dalam hujahan untuk mematahkan hujahan pembelaan mengenai kekebalan tertuduh di hadapan Hakim Datuk Collin Lawrence Sequerah.

Sebelum ini, ketua pembelaan Hisyam Teh Poh Teik berhujah bahawa Ahmad Zahid telah membuat kenyataan pada 2 dan 3 Julai 2018 dan dengan membuat pendedahan itu menerusi dua kenyataan, Presiden UMNO itu sepatutnya mendapat kekebalan daripada pendakwaan di bawah Seksyen 30 (7).

Memetik laporan Bernama, Raja Rozela berkata pihak pembelaan tersilap anggap bahawa kes pendakwaan dibicarakan berdasarkan kedua-dua kenyataan itu.

“Sebaliknya, pihak pendakwaan bersandarkan kepada bukti daripada 99 saksi, kebanyakannya orang awam yang kenyataan mereka dirakamkan oleh SPRM. Tidak pernah pendakwa raya atau SPRM melakukan sesuatu bagi menggalakkan tertuduh mempercayai bahawa beliau akan diberikan kekebalan.

“Seksyen 30(7) tidak mengandungi perkataan kekebalan. Jika Parlimen merancang untuk menyediakan kekebalan di bawah Seksyen 30 (7), ia akan menyatakannya dengan jelas,” kata beliau.

Timbalan Pendakawa Raya itu kemudian berhujah bahawa SPRM mempunyai kuasa di bawah Seksyen 30(7) untuk memanggil siapa sahaja untuk memberikan maklumat termasuk mereka yang masih belum didakwa di mahkamah sebagai sebahagian daripada proses siasatan.

“Jika SPRM merekodkan kenyataan daripada saksi dan semua mereka dilindungi, setiap orang adalah kebal, maka apa tujuan siasatan dibuat? Di mana letaknya SPRM ? Adalah tidak masuk akal untuk menyatakan Ahmad Zahid tidak perlu didakwa hanya kerana beliau telah memberikan makluamt kepada SPRM,” katanya.

Ahmad Zahid, 68, berhadapan 47 pertuduhan – 12 daripadanya adalah pecah amanah, lapan berhubung rasuah dan 27 mengenai pengubahan wang haram, melibatkan puluhan juta ringgit milik YAB.

Pihak pendakwaan akan menyambung penghujahannya pada 4 Oktober ini.


Terima rasuah RM2,500, sarjan polis didakwa di mahkamah

Seorang anggota polis berpangkat sarjan hari ini mengaku tidak bersalah di Mahkamah Sesyen Alor Setar atas pertuduhan menerima rasuah RM2,500 di Baling pada Disember 2019.

Mohd Nazuli Mohd Nazari, 35, dituduh memperoleh suapan wang tunai itu daripada seorang lelaki sebagai dorongan untuk tidak mengambil tindakan terhadap lelaki terbabit yang disyaki mencuri dua telefon bimbit di sebuah kedai telefon di Baling, menurut laporan Bernama.

Mohd Nazuli yang ketika itu bertugas di Ibu Pejabat Polis Daerah Baling didakwa berbuat demikian di dalam kereta Perodua Axia di tempat letak kereta di Unit Inspektorat Pejabat Kesihatan Daerah Baling pada 4.27 petang, 3 Dis 2019.

Pertuduhan mengikut Seksyen 17(a) Akta Suruhanjaya Pencegahan Rasuah Malaysia (SPRM) 2009 yang boleh dihukum di bawah Seksyen 24(1) akta yang sama yang membawa hukuman maksimum penjara 20 tahun dan denda tidak kurang lima kali ganda nilai suapan atau RM10,000, mengikut mana lebih tinggi, jika sabit kesalahan.

Hakim Harmi Thamri Mohamad membenarkan tertuduh diikat jamin RM8,000 dengan seorang penjamin dan menetapkan 7 Mac depan untuk sebutan semula kes.

Pendakwaan dilakukan Timbalan Pendakwa Raya SPRM Tan Sew Ping manakala tertuduh diwakili peguam Alif Zulkefli.


Kekurangan doktor di HKL, HTA hanya sementara

Kementerian Kesihatan (KKM) berkata kekurangan pegawai perubatan di Hospital Kuala Lumpur (HKL) dan Hospital Tunku Azizah (HTA) adalah perkara biasa apabila berlaku pertukaran dan perpindahan.

KKM dalam kenyataan hari ini menjelaskan mengenai isu surat dari HKL yang tular berkaitan kekurangan pegawai perubatan di kedua-dua hospital itu berikutan pertukaran keluar pegawai perubatan dari HKL bermula 18 Julai.

Krisis kekurangan pegawai perubatan di HTA dan HKL adalah tidak berbangkit.

“Selaras dengan pertukaran keluar pegawai perubatan dari HKL dan HTA pada 18 Julai 2022, KKM juga merancang pertukaran masuk pegawai perubatan dari negeri lain ke HKL dan HTA pada tarikh yang sama bagi menggantikan pegawai perubatan yang bertukar keluar,” menurut kenyataan itu.

Menurut KKM urusan pertukaran keluar pegawai perubatan dari HKL adalah prosedur biasa bagi melaksanakan arahan dan memproses permohonan pertukaran pegawai dari semasa ke semasa.

“Untuk makluman, surat yang dikeluarkan oleh pengurusan HKL itu bertujuan melaksanakan penyelarasan dalaman bagi memastikan penyampaian perkhidmatan kesihatan khususnya di Jabatan Kecemasan HTA terus berjalan lancar,” menurut kenyataan itu.

Terdahulu, BH melaporkan HKL dan HTA, bakal berdepan dengan isu kekurangan pegawai perubatan yang kritikal bermula bulan depan.

Perkara itu disahkan seorang pegawai perubatan HKL yang enggan namanya didedahkan, memaklumkan krisis itu berlaku apabila hampir 100 pegawai perubatan junior daripada semua bahagian akan berpindah ke negeri lain mulai 18 Julai ini.

Menurut sumber, krisis itu amat membimbangkan berikutan jumlah kakitangan sedia ada di hospital itu memang tidak mencukupi, di samping berlaku peningkatan jumlah pesakit ketika ini.

Akibat krisis itu, katanya, pihak pengurusan HKL mengeluarkan surat semalam untuk mengadakan pertemuan dengan pegawai perubatan bidang pengurusan hari ini bagi membincangkan langkah penyelesaian isu berkenaan.


Laporan Gray: PM Britain berdepan sekali lagi gesaan letak jawatan

Perdana Menteri Britain, Boris Johnson sekali lagi berdepan kritikan hebat dan gesaan supaya meletak jawatan, susulan laporan penjawat awam kanan mendapati terdapat pesta alkohol di pejabat dan kediamannya ketika perintah penutupan atau ‘lockdown’ dikuatkuasakan akibat penularan Covid-19 di negara itu.

Laporan oleh Sue Gray berkaitan ‘pesta’ ketika ‘lockdown’ itu – ketika rakyat Britain dilarang daripada menghadiri acara pergaulan sosial di tengah-tengah pandemik coronavirus – menunjukkan ‘kegagalan serius dalam kepimpinan’ kerajaan Britain.

Gray turut mengecam beberapa tingkah laku dalam kerajaan sebagai “sukar untuk dibenarkan”, sambil mengatakan “pengambilan alkohol secara berlebihan tidak sesuai di tempat kerja profesional pada bila-bila masa”.

“Sesetengah acara tidak sepatutnya dibenarkan berlaku,” katanya. “Acara lain tidak sepatutnya dibenarkan berterusan seperti yang berlaku.”

Bagaimanapun, Gray berkata beliau hanya boleh memperincikan empat daripada 16 kejadian yang dipersoalkan kerana bimbang mengenai prejudis terhadap siasatan berasingan dijalankan polis.

Pejabat Johnson berkata Gray akan diminta mengemas kini laporannya sebaik sahaja siasatan polis selesai dan ia akan diterbitkan.

‘Skandal’ itu menjadi ancaman paling besar buat Johnson ketika memegang jawatan Perdana Menteri, tatkala cara beliau menangani masalah Covid-19 dipertikai. Pemimpin pembangkang dan sesetengah daripada Ahli Parlimen (MP) Konservatif menggesa beliau meletak jawatan.

Susulan penerbitan laporan Gray, Johnson terpaksa memberi penjelasan dan jawapan selama hampir dua jam di Parlimen pada Isnin. Beliau memohon maaf sekali lagi dan berjanji akan melakukan perubahan di pejabatnya.

“Saya minta maaf. Saya faham dan saya akan memperbetulkannya,” katanya dalam perbahasan yang riuh rendah, apabila dia dicabar oleh beberapa MP Konservatif.

Seorang MP Konservatif Aaron Bell, menahan air mata ketika menceritakan pengebumian yang diadakan untuk neneknya ketika ‘lockdown’ akibat Covid-19 dikuatkuasakan.

“Dia seorang wanita yang hebat… saya memandu selama tiga jam… hanya 10 orang di majlia pengebumian. Ramai orang yang menyayanginya terpaksa menonton dalam talian. Saya tidak memeluk adik-beradik saya. Saya tidak memeluk ibu bapa saya. Adakah perdana menteri fikir saya bodoh?,” katanya.

Johnson kemudian meminta maaf secara peribadi kepada MP Konservatif pada mesyuarat di Parlimen. Beliau berjanji untuk membuat perubahan bukan sahaja kepada pasukannya tetapi kepada cara dia terlibat dengan partinya, selain berusaha untuk memenangi beberapa pihak yang mengancam untuk menggulingkannya.

Kata-katanya disambut dengan sedikit sorakan, dan beberapa penyokong berkata ancaman undi tidak percaya telah berkurangan.

Tetapi ahli politik pembangkang Britain menunjukkan sedikit sahaja simpati terhadap Johnson.

Keir Starmer, ketua pembangkang utama Parti Buruh, menuduh Johnson menyalahkan orang lain kecuali dirinya sendiri dan sekali lagi memintanya meletak jawatan.

“Tidak ada keraguan bahawa perdana menteri sendiri kini tertakluk kepada siasatan jenayah,” kata Starmer kepada Parlimen.

Pemimpin Parti Kebangsaan Scotland, Ian Blackford, terpaksa meninggalkan Parlimen selepas menuduh Johnson mengelirukan Dewan, satu kesalahan yang mana perdana menteri dijangka meletak jawatan.

Tinjauan pendapat mengejut oleh Opinium terhadap lebih 1,000 individu dewasa British mendapati 62 peratus kini mahu Johnson meletak jawatan dengan 83 peratus menganggap beliau telah melanggar peraturan sekatan. – Agensi


Inflasi meningkat pada Jun 3.4 peratus, harga makanan naik penyumbang utama

Indeks Harga Pengguna (IHP) Malaysia meningkat 3.4 peratus tahun ke tahun kepada 127.4 pada Jun 2022 berbanding 123.2 pada Jun 2021, melepasi purata inflasi di Malaysia bagi tempoh Januari 2011 hingga Jun 2022 sebanyak 1.9 peratus.

Ketua Perangkawan Datuk Seri Dr Mohd Uzir Mahidin berkata indeks makanan meningkat 6.1 peratus dan kekal sebagai penyumbang utama kenaikan inflasi pada bulan tersebut, lapor Bernama.

“Semua kumpulan lain kecuali komunikasi turut merekodkan kenaikan dan mendorong inflasi keseluruhan kepada 3.4 peratus.

“Pengangkutan meningkat 5.4 peratus diikuti restoran dan hotel (5.0 peratus), hiasan, perkakasan dan penyelenggaraan isi rumah (3.4 peratus), pelbagai barangan dan perkhidmatan (2.2 peratus) dan perkhidmatan rekreasi dan kebudayaan (2.2 peratus),” katanya dalam kenyataan hari ini.

Mohd Uzir berkata semua subkumpulan bagi makanan dan minuman bukan alkohol menunjukkan peningkatan antara 2.8 peratus hingga 11.9 peratus.

Dalam pada itu, komponen makanan di rumah dan makanan di luar rumah masing-masing naik 6.1 peratus dan 6.6 peratus yang mendorong kenaikan inflasi makanan, katanya.

Antara makanan di luar rumah yang menunjukkan kenaikan adalah roti canai (+10.5 peratus), nasi berlauk (+9.7 peratus), masakan daging (+7.8 peratus) dan makanan berasaskan mi (+7.0 peratus).

“Ayam yang mempunyai wajaran terbesar dalam subkumpulan daging (46.1 peratus) meningkat 17.2 peratus berbanding peningkatan 13.4 peratus pada Mei 2022.

“Purata harga ayam mentah pada Jun 2022 menokok kepada RM10.02 sekilogram berbanding RM8.55 pada Jun 2021,” katanya sambil menambah bahawa peningkatan tersebut adalah selari dengan kenaikan input pengeluaran makanan dunia seperti jagung, gandum dan kacang soya — komposisi terbesar penyediaan dedak ayam.

Inflasi meningkat 2.8 peratus tahun ke tahun kepada 126.6 bagi suku kedua 2022 dan menokok 2.5 peratus tahun ke tahun pada enam bulan pertama 2022.

Mohd Uzir menjelaskan peningkatan tertinggi dicatatkan oleh Putrajaya pada 8.1 peratus, manakala Labuan dan Melaka merupakan dua negeri yang merekodkan peningkatan paling rendah, masing-masing sebanyak 2.5 peratus.


Empat ADUN punca PRN Melaka kini sah bersama Pakatan Harapan

Pakatan Harapan (PH) menjadi pilihan empat bekas Ahli Dewan Undangan Negeri (ADUN) kerajaan yang menjadi punca berlakunya Pilihan Raya Negeri Melaka dan memberi sokongan sepenuhnya kepada blok pembangkang tersebut.

Semua empat ADUN tersebut hadir dalam pertemuan dengan Ketua Pembangkang Datuk Seri Anwar Ibrahim pada malam ini di sebuah hotel dan memberi komitmen untuk menyertai PH bagi menghadapi PRN Melaka yang dijadualkan berlangsung pada 20 November nanti.

Ketua kumpulan empat ADUN tersebut, Datuk Seri Idris Haron selepas pertemuan dengan Anwar berkata akan masuk bertanding dalam PRN nanti atas tiket PH dan memberi sokongan penuh kepada gabungan tersebut.

“Saya dan rakan-rakan saya bagai orang mendatang, kami tidak mahu jadi melukut di tepi gantang, masuk tak menambah, keluar tak berkurang.

“Kami faham parti ini sudah ada orang, kami tidak mahu berbicara, kami serahkan nasib kami kepada PH Melaka dalam PRN akan datang,” kata Idris yang juga bekas Ketua Menteri (KM) Melaka.

Tiga lagi bekas ADUN yang hadir adalah Datuk Nor Azman Hassan(Pantai Kundor), Datuk Norhizam Hassan Baktee (Pengkalan Batu) dan Datuk Noor Effandi Ahmad (Telok Mas).

Pertemuan empat ADUN tersebut dengan Anwar ini adalah kali kedua dan ia dilakukan secara terbuka berbeza dengan pertemuan sebelum ini yang dilakukan secara tidak rasmi.

Suruhanjaya Pilihan Raya (SPR) hari ini mengumumkan penamaan calon PRN Melaka pada 8 November manakala undi awal pada 16 November dan hari mengundi 20 November.

Kerajaan Melaka pimpinan KM UMNO Datuk Seri Sulaiman Md Ali jatuh selepas tindakan dua ADUN UMNO bersama dua lagi ADUN menarik sokongan terhadapnya sehingga kehilangan majoriti.


Kerjasama Perak: Tun Hamid kata UMNO tak pedulikan Melayu lagi

Persetujuan UMNO untuk bergabung dengan Pakatan Harapan (PH) yang dimonopoli DAP Perak, membuktikan parti pemimpin UMNO tidak lagi mempedulikan kepentingan Melayu.

Bekas Ketua Hakim Negara Tun Abdul Hamid Mohamad berkata apa yang penting kepada pemimpin UMNO hanyalah mendapat jawatan Menteri Besar.

“Di Perak, BN telah bergabung dengan PH untuk menubuh kerajaan. UMNO lupa apa yang dilakukan oleh Kerajaan Pakatan Rakyat (DAP-PKR-BN).

“Dalam tempoh yang singkat berapa luas tanah Kerajaan Negeri Perak diberi kepada sekolah-sekolah Cina dengan pajakan 999 tahun sedangkan amalan sebelum itu hanya memberi pajakan 99 tahun.

“UMNO bersetuju bergabung dengan DAP semata-mata kerana DAP menawarkan jawatan Menteri Besar kepadanya sedangkan majoriti ahli Exco adalah daripada PH.

“Itu jugalah keadaan dalam Kerajaan Pakatan Rakyat itu: Jawatan Menteri Besar dibri kepada PAS manakala majoriti ahli Exco adalah daripada PH/DAP,” katanya dalam kenyataan hari ini.

Abdul Hamid juga berkata tindakan itu menunjukkan pemimpin-pemimpin UMNO tidak mempedulikan kepentingan orang Melayu lagi, sebaliknya mereka hanya mahu mendapatkan jawatan.

“Di Pahang pun, nampaknya UMNO sedang mengikuti jejak UMNO Perak itu,” katanya.

Untuk rekod, pada Pilihan Raya Umum Ke-15 (PRU-15) pada 19 November lalu, BN Perak hanya menang sembilan kerusi Dewan Undangan Negeri (DUN), Perikatan Nasional (26 kerusi) dan PH (24).

Bagaimanapun, kerana tamakkan jawatan, UMNO bersedia bergabung dengan DAP menubuhkan kerajaan negeri.


Dulu pecat penentang sampai kalah PRU, kini Zahid mahu UMNO berpecah lagi?

Jika formula memecat kumpulan penentang dalam UMNO menjadi kiblat Presiden, Datuk Seri Ahmad Zahid Hamidi untuk memastikan cita-cita jajaran baharunya tercapai ia berkemungkinan akan mengakibatkan perpecahan yang lebih besar kepada parti.

Zahid mungkin tidak ada pilihan jalan keluar lain, satu-satunya jalan untuk menyelamatkan dirinya daripada hukuman kes mahkamah dihadapinya adalah dengan bekerjasama dengan Datuk Seri Anwar Ibrahim dan DAP.

Semasa pertemuan dengan Ahli Parlimen (MP) UMNO dan Barisan Nasional (BN), beliau diasak dengan soalan bertubi-tubi berhubung langkah seterusnya jika UMNO bertindak keluar daripada kerajaan Perikatan Nasional (PN) tetapi tidak ada jawapan konklusif diberikan, malah dengan liciknya beliau mengalih isu daripada menjawab persoalan tersebut.

Namun, hanya pengakuan berhubung klip audio dan surat sokongan yang dihantar ke Istana Negara direkodkan semasa pertemuan tersebut, ia menurut laporan beberapa media semalam.

Pendedahan tersebut sememangnya dinanti-nantikan selepas sekian lama Zahid mengunci mulut dan membuat penafian kononnya tidak terlibat dalam menghantar surat sokongan dan berpakat secara diam-diam dengan Anwar selepas tular klip audio pada April lalu.

Terbukti dakwaan bekas Setiausaha Agung BN, Tan Sri Annuar Musa sebelum ini benar dan juga secara jelas mendedahkan penipuan yang sedang dilakukan oleh Zahid dan rakan karibnya, Datuk Seri Najib Razak.

Nampaknya UMNO kini sedang berdepan satu lagi episod penipuan selepas Najib sebelum ini menipu berhubung isu syarikat pelaburan miliknya, 1Malaysia Development Berhad (1MDB) sebelum ini.

Lihat apa terjadi kepada UMNO, hilang kuasa semasa Pilihan Raya Umum Ke-14 lalu dan terpaksa menagih simpati kepada PAS dan mujur kini dapat menjadi sebahagian dalam kerajaan semula.

Apa sebenarnya dalam minda Presiden sekarang ini, jika menurut pemimpin senior parti, Datuk Seri Nazri Aziz berkata Zahid dan Najib kini sudah tersepit kerana sudah membuat perjanjian dengan Anwar untuk menyelesaikan kes mahkamah mereka. Jadi apakah benar perkara ini?

Sukar dibayangkan UMNO akan terpaksa berpayung kepada Anwar dan akan menjadi macai kepada DAP, adakah itu sebenarnya yang Majlis Tertinggi (MT) mahu berlaku kepada UMNO?

Cukuplah kalah PRU14 lalu meninggalkan kesan yang mendalam kepada ahli parti, jangan sekali lagi parti berpecah hanya kerana nafsu segelintir pemimpin atasan yang gila kuasa dan mengheret parti dalam masalah peribadi mereka.

Pendedahan demi pendedahan sudah membuka pekung di dada, penipuan demi penipuan sedang dilakukan oleh Presiden dan konco-konconya, sekarang MT pula mahu bersubahat dalam agenda jahat yang sedang dirancang.

Sekiranya MT juga tunduk dan tidak lagi boleh menilai permainan politik yang akan merosakkan parti, perpecahan yang besar tidak dapat dielakkan lagi. Hanya dengan dengan keberanian dan ketaatan kepada perjuangan parti akan menentukan nasib UMNO selepas ini.

Jika menjadi pentaksub secara membuta-tuli, episod kekalahan PRU14 pasti akan berulang dan nasib orang Melayu pasti akan berada di hujung tanduk.

UMNO bukan parti Sendirian Berhad, ia adalah parti tunggak kepada kaum Melayu yang dibina dengan air mata dan keringat pemimpin terdahulu yang mahu membela nasib kaum Bumiputera.

Mengheret parti dalam masalah peribadi adalah tindakan yang menderhaka dan mengkhianati orang Melayu sendiri, harus diingat UMNO adalah parti milik kaum Melayu dan bukan milik Zahid mahu pun Najib.

Sekali orang Melayu dilukai, selama-lamanya Zahid dan Najib akan dikenang sebagai ‘Bapa Perpecahan Kaum Melayu’.


Penyatuan Sabah, Sarawak bina sebuah negara bangsa berjaya: PM

Perdana Menteri Datuk Seri Ismail Sabri Yaakob menyeru seluruh rakyat dari Semenanjung, Sabah dan Sarawak membulat tekad, memperkukuhkan azam dan membugar semangat perpaduan sebagai satu keluarga yang berjaya dan dihormati sempena sambutan Hari Malaysia hari ini.

Menerusi hantaran di Facebook rasminya, Ismail Sabri berkata biarpun terpisah dengan Laut China Selatan, penyatuan bersama Sabah dan Sarawak telah membina sebuah negara bangsa yang berjaya dan berdaulat serta Keluarga Malaysia yang tinggal dalam semangat harmoni.

Beliau berkata Malaysia yang terbentuk pada 16 Sept 1963, masih utuh sebagai sebuah negara yang aman, merdeka dan berdaulat di bawah naungan Yang di-Pertuan Agong sebagai Payung Perpaduan Negara.

“Terbinanya sebuah negara bangsa yang disebut dengan bangga sebagai negara Malaysia, adalah hasil capaian kemerdekaan Tanah Melayu 64 tahun lepas, kemudiannya terbentuk Malaysia enam tahun kemudiannya bersama-sama Sabah dan Sarawak tercinta.

“Hari ini, Keluarga Malaysia ini diwarnai dengan warna-warni yang disatukan, dengan penghormatan dan rasa bangga untuk ibu pertiwi.

“Kepada Keluarga Malaysia yang amat saya sayangi, Selamat Hari Malaysia!,” katanya sambil menyertakan tanda pagar #KeluargaMalaysia #BekerjaBersamaRakyat.


Peniaga dituduh culik ejen kosmetik, bawa lari ke Thailand

Seorang peniaga didakwa di Mahkamah Sesyen Pasir Mas, Kelantan hari ini (29 Disember 2022), atas pertuduhan menculik seorang ejen jualan kosmetik, Rosnazirah Mohd. Naim, 36, atau Azie, tiga bulan lalu.

Tertuduh, Chek Norhafizzi Chek Nor, 31, bagaimanapun mengaku tidak bersalah selepas pertuduhan terhadapnya dibacakan di hadapan Hakim Badrul Munir Mohd Hamdy.

Mengikut pertuduhan, tertuduh didakwa bersama-sama seorang lagi yang masih bebas menculik Rosnazirah dari Malaysia, menurut laporan Utusan.

Kesalahan itu didakwa dilakukannya di sebuah rumah di Kampung Semat Jal, Wakaf Bharu, dekat Tumpat kira-kira jam 5.06 petang pada 13 September lalu.

Tertuduh didakwa mengikut Seksyen 363 Kanun Keseksaan (Akta 574) dibaca bersama Seksyen 34 akta sama yang memperuntukkan hukuman penjara sehingga tujuh tahun dan boleh dikenakan denda jika sabit kesalahan.

Pendakwaan dikendalikan Timbalan Pendakwa Raya, Hajarul Falenna Itah Abu Bakar manakala tertuduh diwakili peguam, Mohd. Firdaus Zainal Abidin dan Majdah Muhamad.

Terdahulu, Hajarul Falenna tidak menawarkan sebarang jaminan kerana kes yang dilakukan tertuduh amat serius apabila membawa wanita tersebut ke negara jiran.

Mohd Firdaus dalam rayuannya memohon mahkamah memberi jaminan terhadap anak guamnya dengan jumlah ikat jamin yang setimpal.

Mahkamah menolak permohonan ikat jamin kerana tertuduh berisiko melarikan diri ke negara jiran.

Selain itu, mahkamah memandang serius jenayah yang dilakukan oleh Chek Norhafizzi yang boleh mengancam nyawa orang lain.

Mahkamah menetapkan 20 Januari ini untuk serahan dokumen dan sebutan semula kes.

Akhbar sebelum ini melaporkan, Rosnazirah yang juga ejen jualan kosmetik dilarikan sekumpulan lelaki dengan menaiki kereta jenis Toyota Vios pada 13 September lalu.

Pihak berkuasa Thailand menyerbu dua buah rumah di tepi Sungai Golok, dipercayai menjadi lokasi Rosnazirah disembunyikan selepas dilarikan dari rumahnya di Kampung Semat Jal.

Pemangku Ketua Polis Kelantan, Datuk Muhamad Zaki Harun berkata, perselisihan faham antara suami mangsa dengan ahli sindiket dadah yang turut disertainya dipercayai menjadi punca wanita itu diculik.

Ketua Polis Negara, Tan Sri Acryl Sani Abdullah Sani dalam satu kenyataan berkata, Rosnazirah diselamatkan dengan hasil bantuan pihak berkuasa Thailand dan dibawa pulang ke Malaysia.

Menurutnya, lokasi keberadaan mangsa di negara itu dapat dikesan melalui kerjasama erat Polis Diraja Malaysia dan Polis Diraja Thailand.

Rosnazirah selamat pulang ke pangkuan keluarganya di Jalan Kelochor, Kota Bharu pada 3 Oktober lalu selepas tiga minggu dibawa lari.